Kisah Skandal Seks Ciptaan CIA dan KGB Untuk Menjatuhkan Kerajaan Indonesia

Ahli politik yang berkuasa sangat sukar untuk dijatuhkan, apatah lagi apabila mereka merupakan antara individu yang pintar (mungkin juga licik) menangani sebarang bentuk masalah yang mendatangi karier mereka.

Walaupun demikian, salah satu cara paling berjaya yang kerap kali digunakan musuh-musuh dalam menjatuhkan ahli politik adalah dengan pendedahan skandal seksual, seperti apa yang telah berlaku kepada bekas Presiden Amerika Syarikat, Bill Clinton atau bakal PM ke 8 negara kita, Datuk Seri Anwar Ibrahim. Kedua-dua pemimpin ini berjaya dijatuhkan ekoran dakwaan ke atas mereka.

Satu kisah yang kerap kali diceritakan berikutan penggunaan skandal seks sebagai senjata utama - adalah kisah video seks melibatkan bapa kepada negara Indonesia, Kusno Sosrodihardjo atau lebih dikenali sebagai Presiden Sukarno, yang merupakan antara kisah yang menarik untuk dipersembahkan.

Pada tahun 1945, Presiden Sukarno naik menjadi Presiden pertama kepada negara Republik Indonesia selepas bebas dari campur tangan penjajah. Membawa reputasi sebagai seorang patriot yang sangat sayangkan negaranya, malangnya Sukarno juga mempunyai satu reputasi buruk; dia seorang yang kaki perempuan tahap nafsu kuda.

Berikutan penubuhan Indonesia serta kecenderungan Presiden Sukarno yang mirip dengan ideologi komunis, sebarang penyebaran pemikiran berbentuk ideologi itu dilihat boleh menjadi satu ancaman kepada kuasa barat, khasnya di Amerika Syarikat dan Britain sekiranya dibiarkan bermula. Jadi semasa era pemerintahan beliau, Kesatuan Soviet dan Amerika Syarikat meletakkan Indonesia sebagai satu titik penting di Asia berdasarkan kepada kepentingan dua kuasa besar dunia itu.

Apa yang sangat dibimbangkan Amerika Syarikat adalah kesan 'teori domino' seandainya Indonesia cenderung mesra dengan Soviet, seterusnya menyebabkan pengaruh kesatuan tersebut di Asia Tenggara menjadi lebih kuat.

Bimbang pengaruh Sukarno serta keakraban beliau dengan Soviet, Amerika Syarikat melalui agensi CIA melaksanakan pelbagai operasi bagi membendung pengaruh Sukarno. Sementara itu Soviet sendiri menerusi agensi risikan KGB cuba memerangkap Sukarno, agar beliau mudah dikawal.

Kedua-dua pihak baik Amerika Syarikat dan Soviet, cuba menggunakan satu-satunya kelemahan yang ada pada Sukarno - wanita.

CIA membelanjakan wang jutaan ringgit dalam usaha memerangkap, membeli atau menjatuhkan Sukarno sejak tahun 1950-an. Ini kerana kerjasama Amerika Syarikat, Britain dan Australia merasakan pemerintahan Sukarno akan memberi kesan kepada pengaruh mereka di Asia sekiranya tidak memihak kepada mereka, walaupun siasatan juga mendapati risiko pengaruh komunisme dan Soviet berkembang di Indonesia sangatlah rendah.

Agensi risikan itu menaja gerakan puak pemberontak Indonesia bagi menjatuhkan Sukarno dalam beberapa siri serangan, sebelum CIA sendiri bertindak menjalankan operasi bagi menggantikan beliau pada tahun 1957. Bagaimanapun rancangan itu didedahkan oleh Soviet 3 hari selepas dilancarkan melalui media pro-Soviet; merapatkan lagi hubungan antara Sukarno dan Soviet.

Operasi itu walaupun terbongkar, tetap dijalankan CIA menggunakan Filipina sebagai pusat operasi, namun berjaya dipatahkan dan CIA akhirnya terpaksa memilih menggunakan serangan skandal seks sebagai modal terbaru.

Semasa hayatnya apa yang kita tahu tentang Presiden Sukarno, dia adalah seorang yang sangat terbuka tentang keinginan seksualnya. Dia juga penyokong kuat amalan mengamalkan poligami, sehinggakan dia pernah mempunyai empat orang isteri serta seorang isteri tidak rasmi. Semua ini dilakukan secara terbuka.

Selain itu Sukarno sendiri tidak malu untuk mengakui dia perlu menjalinkan hubungan seks setiap hari, jadi agak menghairankan kenapa CIA memilih untuk menyerang beliau dengan isu seks. Ini kerana kisah seksualiti buas Sukarno sudah diketahui ramai.

Wujud desas-desus yang mengatakan Sukarno pernah menjalinkan hubungan seks dengan seorang pramugari dari Soviet dan berita ini sampai ke telinga CIA. Mendapat idea dan petunjuk daripada khabar angin itu, sebuah jawatankuasa sementara CIA ditubuhkan bagi menghasilkan video pornografi Sukarno.

CIA menghubungi syarikat-syarikat penerbitan video pornografi di Los Angeles bagi mendapatkan pelakon yang mirip dengan Sukarno. Malangnya, usaha itu gagal kerana tiada pelakon serupa ditemui. Jadi CIA meminda rancangan, mencipta topeng muka Sukarno yang akan dipakai oleh aktor terpilih yang mempunyai tona kulit serupa dengan beliau semasa beraksi.

Selepas pengambaran berjaya dilakukan dan CIA berpuas hati dengan 'produk' yang ada, video itu pun mula dibocorkan ke negara-negara yang dirasakan sesuai; status Sukarno sebagai seorang yang beragama Islam menyebabkan imej dan video itu turut sama diedarkan di negara-negara Asia Barat.

Tujuannya hanya satu - untuk menjatuhkan maruah Sukarno di kalangan rakyat Indonesia yang rata-ratanya beragama Islam dan Kristian serta memalukan Sukarno pada mata negara-negara Islam.

Malang bagi CIA, operasi mereka dalam menghasilkan klip video pornografi yang diberikan judul 'Happy Days' itu tidak memberikan kesan yang diharapkan.

Sekiranya usaha CIA tidak membawa apa-apa hasil, lain pula kisahnya dengan apa yang berlaku dalam usaha KGB Soviet mendedahkan skandal Sukarno. Pada tahun 1960, Presiden Sukarno dijadual akan melawat Moscow dalam lawatan kerja selama beberapa hari.

Bagi mencipta perangkap, KGB yang sudah arif tentang perangai buas Sukarno bertindak mencipta jerat bagi membolehkan mereka mengawal tindak tanduk beliau. Agensi tersebut mengarahkan beberapa orang ejen wanita yang menyamar sebagai pramugari hadir ke hotel di mana Sukarno menginap, sebagai 'hadiah' lawatan.

Atas persembahan itu Sukarno didakwa tidak melepaskan peluang yang berada di depan mata, tidak mengetahui pihak KGB sudah pun memasang kamera dalam bilik tersebut bagi merakamkan video aksi yang berlaku. Video itu diharapkan KGB dapat digunakan sebagai pemudah cara sekiranya mereka perlu mendapatkan kerjasama yang tertentu daripada Indonesia.

Nasib KGB tidak baik malah lebih malang berbanding CIA - apabila ancaman yang dikeluarkan KGB berkaitan video tersembunyi itu tidak dihiraukan Sukarno. Ada juga pihak yang mendakwa selepas diberitahu tentang kewujudan video tersebut - Sukarno meminta agar Kesatuan Soviet memberikannya satu salinan, sebagai simpanan peribadi.

Selepas usaha menggunakan skandal seks tidak berhasil, CIA kembali mencuba mewujudkan kerjasama dengan agensi Britain MI6 dan Foreign Office bagi menjatuhkan beliau. Kali ini mereka menggunakan kaedah lebih licik dan halus, menaja pihak-pihak tertentu dalam tentera Indonesia yang berhasrat mahu mengambil alih kerajaan Indonesia daripada tangan Sukarno, dengan alasan ketiadaan visi yang jelas dalam pentadbiran hala tuju negara.

Usaha selama lebih lima tahun bermula pada tahun 1960 sehinggalah tahun 1966 itu berjaya menjatuhkan Sukarno sebelum Presiden Suharto, Jeneral dalam angkatan tentera Indonesia mengambil alih tampuk pemerintahan negara republik tersebut. Tidak diketahui adakah masih wujud salinan pita video rakaman KGB itu, pada ketika ini.


Kisah Penggodam Mesin Slot Kasino Paling Power Dalam Sejarah - Tommy Glenn Carmichael

Tommy Glenn Carmichael menghabiskan hampir empat dekad memanipulasi dan menipu wang dari kasino Las Vegas dengan menggodam mesin slot. Bermula dalam perniagaan membaiki televisyen, kemahiran memanipulasi sistem mekanik mesin slot adalah mudah bagi Tommy.

Tommy berjaya mencitpa beberapa alat penipuan yang canggih yang menjamin kemenangan segera.

Semakin beredar masa dan teknologi menjadi semakin canggih, Tommy harus mengubah cara penipuannya dengan strategik untuk mengikuti perubahan yang berlaku pada mesin slot. Malah, dia juga bekerjasama dengan penipu kasino yang lain untuk membentuk satu kumpulan penipu yang menyebabkan kasino-kasino di Las Vegas kerugian berjuta-juta dolar

Tommy Glenn Carmichael dilahirkan pada pertengahan tahun 1950-an, ketika teknologi mula berkembang dengan begitu pesat.

Walaupun di usia kanak-kanak, Tommy meminati untuk mengetahui bagaimana dan mengapa teknologi berfungsi, yang mungkin menjadi faktor engapa dia memutuskan untuk membuka kedai barangan dan membaiki televisyen pada tahun 1980-an.

Kedainya terletak di Tulsa, Oklahoma dan dikenali sebagai "Ace TV Sales and Service". Perniagaan Tommy berkembang dengan cepat dan sangat menguntungkan kerana ia adalah yang pertama di Tulsa.

Namun, semakin banyak kedai dibuka di kawasa sekitar membuatkan Tommy kerugian dan sukar untuk bertahan. Perniagaannya semakin menjunam ketika mana perceraiannya untuk kali ketika sedang dalam proses.

Tambahan pula, Tommy masih dalam tempoh khidmat masyarakat untuk kesalahan memiliki dadah sebelum itu. Hidupnya porak-peranda, namun dia nekad untuk mengubah segalanya.

Dan pada ketika itu, rakan sekolah menengah Tommy bernama Ray Ming, muncul untuk menyelamatkan keadaan.

Ray memperkenalkan kepada Tommy mesin slot mini dan alat untuk menipu kasino, yang dikenali sebagai top-down joint.

Dengan kemahiran yang ada, Tommy "membedah" mesin slot itu dan mula mempelajari sistem mekaniknya, untuk memahami bagaimana untuk menggunakan alat top-down joint. Selepas menghabiskan masa yang agak lama berlatih, Tommy kini sudah bersedia untuk mencuba teknik barunya untuk menipu mesin di Las Vegas.

Disebabkan ia merupakan kali pertama, Tommy memutuskan untuk menggunakan strateginya ke atas mesin yang kecil terlebih dahulu, dan berjaya memenangi sekitar $35 dalam hanya beberapa minit.

Dia kemudiannya beralih ke mesin-mesin lain di pelbagai kasino di seluruh Las Vegas, memenangi berpuluh-puluh ribu dolar dalam hanya satu hujung minggu.

Tommy menghabiskan beberapa tahun kemudian membolot berjuta-juta dolar dari kasino-kasino di kawasan utama Las Vegas menggunakan strategi ini. Kasino-kasino kemudiannya menjadi lebih peka terhadap alat-alat yang digunakan untuk menggodam mesin, seperti yang digunakan oleh Tommy.

Dan disebabkan itu, pihak kasino memutuskan untuk mengemas kini mesin-mesin mereka menggunakan teknologi terkini yang ada. Mesin-mesin slot kemudiannya beroperasi melalui Penjana Nombor Rawak atau RNG.

Ini menyebabkan Tommy terpaksa beralih ke kasino-kasino yang lebih kecil, yang mana tidak mampu untuk menggunakan teknologi canggih ini. Namun, disebabkan kasino-kasino yang dikunjungi Tommy lebih kecil, maka dia lebih terdedah.

Tanpa pengetahuannya, pihak polis telah mengekorinya hampir seminggu dan sedar akan kebolehan menipunya. Setelah ditangkap, Tommy cuba untuk kelihatan tidak bersalah tetapi polis menemui alat top-bottom joint di dalam poketnya.

Tommy dijatuhkan hukuman lima tahun penjara, ketika dia masih berada dalam tempoh percubaan atas kesalahan memiliki dadah. Di dalam penjara, Tommy bertemu dengan Michael Balsamo, yang kebetulan dipenjarakan atas sebab yang sama.

Mereka menghabiskan masa mencari cara untuk bekerjasama dan menipu kasino-kasino sebaik sahaja mereka dibebaskan. Namun, apabila hari tersebut tiba, kedua-dua mereka sedar bahawa cara lama mereka telah ketinggalan zaman disebabkan oleh teknologi mesin slot yang semakin canggih.

Antara salah satu kecanggihan ini adalah mesin slot video poker, yang dilancarkan oleh Bally dan Teknologi Permainan Antarabangsa hanya beberapa bulan sebelum Tommy dibebaskan dari penjara. Sistem permainan baharu ini beroperasi menggunakan penjana nombor rawak yang dipertingkatkan dan pemproses mikro.

Tommy tahu dia mampu mengatasi halangan-halangan ini, namun dia tidak mempunyai modal untuk melakukannya. Dia melakukan beberapa kerja sambilan sehingga mengumpulkan wang yang cukup untuk membeli sebuah mesin video poker.

Hampir enam bulan kemudian, Tommy membawa pulang mesin video pokernya untuk dibedah dan mencari cara "menaklukinya". Selepas lebih setahun mencuba, Tommy sudah bersedia untuk mencuba ciptaan terbarunya, yang diberi nama "Monkey Paw" atau "Slider".

Alat menipu yang unik ini diperbuat daripada tali gitar dan juga keluli yang fleksibel.

Jika alat ini dimasukkan ke dalam saluran bayaran yang mana digunakan untuk memasukkan syiling, maka suis mikro mesin akan terhubung dan memaksa mesin itu akan mengeluarkan syilingnya.

Mesin-mesin slot pada ketika itu sentiasa dikemaskinikan dan dipantau, jadi Tommy sekali lagi terpaksa mencipta alat yang lebih berhati-hati dan berkesan. Dia kemudiannya menyamar sebagai seorang pelanggan yang berminat untuk membeli salah satu daripada mesin slot terbaru.

Tommy meminta pekerja kasino untuk membukan mesin tersebut dan menjelaskan kepadanya bagaimana semuanya berfungsi. Dan ini memberi kelebihan kepada Tommy untuk mencipta satu lagi alat untuk menipu mesin slot, iaitu "The Light Wand".

Alat ini berfungsi dengan cara yang sama seperti Monkey Paw iaitu ia harus dimasukkan ke dalam saluran bayaran.

Light Wand akan membutakan sensor optikal pada mesin slot supaya ia tidak akan dapat mengira berapa banyak duit syiling yang telah didepositkan ke dalam mesin supaya tidak tahu bila atau berapa banyak untuk dibayar kepada pemain.

Tommy bukan sahaja menggodam mesin slot menggunakan ciptaannya ini, tetapi dia juga menjual alat ini di pasaran gelap kepada sesiapa sahaja yang berminat.

Modal untuk menghasilkan Light Wand adalah sekitar $3 dan dia menjualnya dengan harga melebihi $10,000.

Apabila Tommy kembali ke Las Vegas, dia bekerjasama dengan Ramon David Pereira dan bekas rakan kongsinya Michael Balsamo untuk menubuhkan salah satu kumpulan penipu profesional yang paling popular pernah wujud.

Mereka menambahkan lagi beberapa ahli ke dalam kumpulan, individu yang mempunyai pengalaman menipu kasino. Individu yang berbeza dalam kumpulan mereka akan memfokuskan terhadap aspek-aspek yang berbeza dalam menipu.

Terdapat individu yang bertanggungjawab untuk memerhatikan bagi memastikan pihak keselematan kasino tidak begitu memberikan perhatian kepada tindakan mereka.

Malah, terdapat juga ahli kumpulan yang diarahkan untuk menjadi penghalang, bertanggungjawab untuk berdiri di tempat yang strategik yang akan menghalang kamera daripada dapat melihat penipu yang sedang beraksi.

Sebaik sahaja sistem mereka siap, kumpulan ini membawa pulang secara purata $5 juta setiap hari. Mereka akhirnya menipu hampir semua kasino di Las Vegas Strip, dan kadang-kala pergi ke kasino-kasino di Atlantic City.

Kesilapan yang dilakukan oleh Michael Balsamo pada suatu hari membuatkan pihak berkuasa berjaya menemui Light Wand, membuatkan pengeluar mesin slot menghasilkan mesin slot baru.

(Teknik memanipulasi mesin Ticket In, Ticket Out menggunakan The Tongue)

Mesin baharu ini dikenali sebagai "Ticket In, Ticket Out", di mana mesin ini tidak akan memberikan wang kemenangan secara tunai sebaliknya memberikan tiket untuk ditunaikan di kaunter.

Light Wand ciptaan Tommy kini tidak lagi berguna kerana mesin baharu ini tidak mempunyai bahagian yang mengeluarkan syiling untuk dimanipulasikan.

Seperti biasa, Tommy membeli mesin Ticket In Ticket Out ini untuk mempelajari cara untuk menggodamnya. Seperti mesin-mesin yang terdahulu, mesin ini masih menerima wang kertas dan syiling, jadi Tommy mencipta satu peranti untuk menipu mesin ini, dikenali sebagai "The Tongue".

Peranti ini mengambil kesempatan ke atas kelemahan sistem pengiraan optik pada mesin ini. Selepas duit syiling dimasukkan ke dalam mesin ini, ia akan jatuh dan melalui 3 lampu bersiri yang bertindak sebagai pengira.

Tetapi Tommy mengetahui bahawa dia boleh memanipulasi pengira ini dengan menggerakkan peranti The Tongue ke atas dan ke bawah di hadapan salah satu lampu yang berada di tengah di antara 3 lampu berkenaan.

Ini membuatkan mesin tersebut keliru, dan akhirnya mengeluarkan tiket bernilai beratus-ratus dolar kepada Tommy.

Kumpulan ini menikmati kemuncak penipuan mereka hampir empat tahun sehingga penghujung tahun 1996, apabila Tommy dan anggota kumpulannya mengunjungi Circus Circus Hotel dan Casino of Las Vegas.

Kamera pengawasan baharu yang tidak diketahui oleh Tommy dapat melihat melepasi ahli-ahli kumpulan penipu ini yang menghalang kamera-kamera lain.

Sebaik sahaja Tommy menggunakan peranti Light Wand untuk memanipulasi mesin, pegawai keselamatan dengan pantas bergegas ke arahnya dan menangkap Tommy.

Kali ini, Tommy disabitkan dengan kesalahan menipu, memiliki peranti untuk menipu dan mengeluarkan peranti menipu. Namun, bukti yang ada tidak cukup kuat untuk menahan Tommy lebih lama dan akhirnya dia dibebaskan kurang daripada 24 jam kemudian.

Tommy kemudiannya ditangkap beberapa kali lagi, sebelum disabitkan sebagai pemimpin operasi menipu Amerika yang paling dikehendaki.

Tommy dijatuhkan hukuman penjara kurang dari setahun dan tiga tahun percubaan. Di samping itu, kedua-dua rumahnya telah ditarik balik dan terpaksa menjauhkan diri daripada semua kasino sehingga selepas tempoh percubaannya tamat.

Untuk membayar balik segala kesalahan yang dilakukannya, Tommy secara sukarela bekerjasama dengan Suruhanjaya Permainan Nevada untuk mencipta peranti mencegah penipuan yang akan dipasangkan pada mesin slot baru.

Hasil ciptaannya yang paling berjaya dikenali sebagai "The Protector", kerana ia dihasilkan untuk menghalang semua peranti menipu yang masih digunakan pada hari ini. Tommy cuba untuk pasarkan ciptaannya ini kepada kasino-kasino, namun ia tidak berhasil.

Timbalan Peguam Negara Nevada, Jennifer Carvalho berkata mengenai penciptaan peranti anti-penipuan Tommy:

"Dia berkata bahawa dia telah mencipta sebuah peranti anti-penipuan untuk mesin slot. Walau bagaimanapun, peranti tersebut dengan mudah boleh diubah kepada peranti untuk menipu,".

Suruhanjaya Permainan Nevada memilih untuk memasukkan nama Tommy Carmichael ke dalam Buku Hitam Nevada, bermakna dia tidak akan dapat menjejakkan kaki lagi di kasino di negeri Nevada selama-lamanya.

Sebagai tindak balas kepada keputusan mereka, Tommy berkata:  "Mereka tidak dapat menerima kenyataan bahawa saya membetulkan keadaan dan menjana sedikit keuntungan daripadanya,".

2. Tommy Glenn Carmichael: Salah Seorang Penipu Kasino Terhebat Dalam Sejarah


5 Selebriti Antarabangsa Yang Sebenarnya Ada Adik-Beradik Kembar

Menjadi seorang selebriti walaupun terpalit dengan populariti serta kemahsyuran, sebenarnya membawa beban yang agak besar untuk seseorang.

Kehilangan privasi diri serta berdepan banyak kekangan dalam menjalani kehidupan normal, mampu membuatkan seseorang rasa menyesal mahu merasai status bergelar selebriti.

Itulah sebabnya, ada di kalangan selebriti terkenal yang namanya mahsyur ke seluruh dunia menyembunyikan kisah bagaimana wujudnya pasangan kembar mereka, yang hidup biasa serta lari dari merasai apa yang adik beradik kembar mereka alami.

Berikut adalah 5 selebriti terkenal antarabangsa yang sebenarnya mempunyai adik-beradik kembar.

Rami Malek merupakan pelakon berketurunan Arab yang mencipta nama dengan siri televisyen 'Mr. Robot', sebelum naik sebagai bintang filem selepas terpilih melakonkan watak Freddie Mercury dalam filem Bohemian Rhapsody.

Dia mempunyai seorang kembar seiras bernama Sami Malek yang kini berkhidmat sebagai seorang guru di Los Angeles.

Sami yang kekurangan bakat dalam bidang lakonan dikatakan pernah menggunakan khidmat adiknya menyamar menggantikan dirinya, membaca monolog dalam salah satu tugasan universiti yang perlu diselesaikan.

Selepas menamatkan pengajian Sami meneruskan kerjaya dalam bidang pendidikan, mengajar subjek 'English as Second Language' atau ESL di sekolah peringkat menengah. Rami pula terus mengejar cita-citanya mahu menjadi aktor yang serius hasil minatnya melakonkan drama sejak usia muda lagi.

Walaupun menggunakan nama 'Vin Diesel,' nama sebenar beliau adalah Mark Sinclair Vincent.

Imej lasak yang seringkali dimainkan beliau dalam filem membuatkan Vin terkenal sebagai seorang pelakon aksi yang disegani jauh berbeza dengan kembar tidak seirasnya, Paul Sinclair Vincent yang jarang muncul di khalayak ramai.

Berbeza dengan kembarnya, Paul memilih untuk menjalani hidup normal membina karier sebagai seorang produser yang senantiasa bertindak di balik tabir. Dia sengaja memilih untuk menyembunyikan dirinya daripada media, sehinggakan tidak langsung memiliki akaun media sosial.

Pasangan kembar ini lahir pada 18 Julai 1967 dalam perut yang sama, tetapi mempunyai perwatakan serta identiti yang sangat jauh berbeza antara satu sama lain. Vin Diesel terkenal dengan imej kepala botaknya sementara Paul pula lebih terkenal kerana tidak terkenal.

Hanya selepas Vin Diesel mengakui kewujudan kembarnya, barulah media menyedari Vin Diesel sebenarnya mempunyai kembar yang layak dikatakan lebih kacak jika dibandingkan keduanya.

Satu ketika dulu, Alanis Morissette merupakan penyanyi wanita nombor satu dunia selepas kemunculan album 'Jagged Little Pill' pada tahun 1995, membuktikan irama alternatif rock mampu dinyanyikan wanita dalam keadaan marah-marah.

Album tersebut juga mengubah nasibnya, mengangkat beliau sebagai ikon muzik antarabangsa yang masih aktif hingga kini.

Beliau berkongsi rahim dengan seorang bayi lelaki, kembarnya yang lahir beberapa minit lebih awal bernama Wade Imre Morissette.

Pengaruh muzik dalam hidup pasangan kembar itu bermula sejak awal dengan pendedahan kepada instrumen piano dan gitar yang menjadi permainan awal mereka berdua - sehinggakan kedua-duanya berkecimpung dalam muzik.

Jika Alanis terkenal dengan muzik alternatif rock, Wade pula memilih melodi lebih tenang; mengadunkan elemen muzik berkonsepkan spiritualiti, mempersembahkan lagu-lagu yang mampu membuatkan seseorang terpesona dan khusyuk serta meneruskan tradisi persembahan klasik yang digelarkan sebagai 'kirtan.'

Scarlett Johansson kini bergelar pelakon wanita yang mendapat bayaran tertinggi di dunia dan gelaran itu dipegangnya sejak tahun 2018.

Lahir pada 22 November 1984, Scarlett berkongsi alam rahim dengan kembarnya, Hunter yang rapat melindungi Scarlett setelah adiknya bergelar selebriti.

Hunter pada asalnya turut  mencuba nasib menceburi bidang lakonan seawalusia 12 tahun, namun jelas rezekinya bukan di situ seperti adiknya. Selepas menamatkan pengajian, Hunter lebih banyak menyertai gerakan komuniti sebelum mula aktif dalam bidang kerajaan tempatan, terlibat sebagai badan penggerak komuniti di Manhattan Municipal Building.

Dia menamatkan perkhidmatannya pada tahun 2008 selepas ditawarkan menjadi sebahagian daripada jawatankuasa gerak kerja kempen bersama Barrack Obama semasa merebut jawatan presiden, menjawat beberapa jawatan lain dalam NGO-NGO yang melakukan kerja-kerja amal.

Ashton Kutcher kini mungkin tidak aktif seperti dahulu sebagai pelakon, lebih menumpukan perhatian kepada kariernya sebagai seorang pelabur saham serta aktivis membanteras pemerdagangan manusia.

Kembarnya pula Michael Kutcher merupakan seorang ahli perniagaan yang berjaya serta seorang aktivis. Kedua-duanya berkongsi zaman membesar yang serupa, berdepan perceraian ibu bapa tetapi Michael dikatakan lebih banyak menderita.

Pada usia kecil 3 tahun Michael disahkan mengidap masalah cerebral palsy yang menyebabkan pergerakannya terbatas, tidak seperti manusia lain berikutan masalah abnormaliti pada anggota badan. Penyakit ini melemahkan anggota badannya di bahagian badan sebelah kanan.

Ketika baru berusia 13 tahun, Michael mengalami masalah pada bahagian jantung sehingga  memerlukan jantung baru dimasukkan bagi menggantikan jantungnya yang mula rosak.

Walaupun kini semakin sihat, kondisi kedua-dua kembar ini nyata berbeza sejak mula lagi. Ashton yang lahir lebih awal mempunyai berat 4.76kg semasa dilahirkan, berbeza dengan adiknya Michael yang hanya mempunyai berat 2.27kg.

Oleh kerana mengalami sendiri hidup yang berbeza haluannya walaupun pernah duduk dalam rahim yang sama, setiap kali topik tentang adiknya diajukan Ashton tidak dapat menahan air mata.

Secara kebetulan, nama watak yang dimainkan Ashton dalam siri tv 'That 70's Show' yang menjadi batu loncatan pertama beliau sebagai pelakon - dinamakan 'Michael.'


Apa Akan Berlaku Jika Tersalah Isi Diesel Ke Dalam Enjin Petrol Dan Apa Perlu Anda Lakukan?

Anda terbangun lewat hari ini dan bersiap dengan begitu kelam kabut. Ketika sedang tergesa-gesa memandu ke pejabat dalam keadaan masih mengantuk, anda menyedari bahawa lampu mengisi minyak kereta anda menyala.

Dengan pantas anda berhenti di stesen minyak lalu minyak diisi. Tiba-tiba anda perasan bahawa anda tersalah nozzle, di mana anda sepatutnya mengisi petrol, tetapi tersalah isi diesel.

Dalam situasi ini, apa yang anda perlu lakukan? Adakah anda perlu mengisi minyak yang sepatutnya iaitu petrol dan terus memandu ke pejabat? Apa yang akan berlaku kepada sistem kenderaan anda disebabkan oleh tersalah mengisi bahan bakar?

Jika anda cuba untuk mengagak dan meramalkan apa masalah yang akan timbul kerana tersalah mengisi petrol ke dalam enjin diesel atau sebaliknya, anda perlu mengambil kira perbezaan paling besar antara kedua-dua bahan bakar ini.

Minyak diesel adalah lebih berat berbanding petrol kerana ia terdiri daripada molekul-molekul yang besar. Ia menukarkan zarah dengan cara yang berbeza disebabkan oleh perbezaan ketumpatan dan kelikatan.

Titik kilat (suhu di mana sebatian organik tertentu mengeluarkan wap yang mencukupi untuk menyalakan) dan suhu pencucuhan automatik adalah jauh lebih tinggi untuk diesel. Petrol pula adalah lebih ringan dan mempunyai titik kilat yang rendah berbanding diesel.

Perbezaan sifat fizikal bagi kedua-dua bahan bakar ini adalah apa yang menyebabkan masalah dalam sistem enjin dan bahan api apabila anda mengisi yang tidak sepatutnya.

Katakan anda mengisi petrol ke dalam kenderaan anda yang mana telah pun mengandungi diesel.

Perkara pertama yang akan dilakukan oleh petrol tersebut adalah menekan titik kilat diesel, yang boleh berbahaya memandangkan rongga kepekatan petrol yang lebih tinggi boleh wujud dalam tangki.

Oleh itu, campuran kedua-dua minyak ini akan membuatkan titik kilat dalam tangki menjadi tidak sekata.

Memandangkan perbezaan besar dalam suhu titik kilat di antara petrol dan diesel, hanya sedikit sahaja petrol yang diperlukan untuk menurunkan suhu tersebut dengan ketara.

Dengan hanya 1% campuran petrol sahaja dapat menurunkan titik kilat diesel sebanyak 18°C. Ini bermakna minyak diesel akan menyala secara pramatang di dalam enjin diesel, yang boleh menyebabkan kerosakan enjin.

Pencemaran petrol dalam enjin diesel juga boleh merosakkan pam minyak dan penyuntik diesel. Ini berlaku disebabkan oleh penurunan dalam pelinciran. Dengan kata mudah, petrol adalah pelarut manakala diesel adalah minyak.

Diesel mempunyai pelincir yang mencukupi untuk melincirkan pam bahan api dan penyuntik. Campuran petrol ini akan mengurankan pelinciran dan menyebabkan kerosakan.

Selain itu, pembakaran yang tidak lengkap akan berlaku, yang pada awalnya dicirikan oleh asap hitam yang tebal.

Sistem komputer kenderaan pula akan cuba mengimbangi kekurangan pembakaran ini dengan melaraskan campuran bahan api tersebut.

Dan jika anda terus menggunakan bahan api yang bercampur ini, anda boleh menyebabkan kerosakan teruk pada sensor komputer kenderaan sama ada dengan menjadi terlalu panas atau ditutupi oleh jelaga sehinggakan ia tidak dapat mengesan apa-apa.

Jom kita lihat apa pula yang berlaku sebaliknya, jika anda mengisi diesel ke dalam kenderaan petrol. Dengan mengisi diesel ke dalam kenderaan enjin petrol, anda sebenarnya mencampurkan bahan api yang berat dengan titik kilat tinggi, ke dalam tangki yang penuh dengan petrol yang lebih ringan, lebih tidak menentu dan terbakar pada suhu kilat yang lebih rendah.

Mungkin ada yang beranggapan bahawa situasi "diesel dalam petrol" ini tidak sebahaya "petrol dalam diesel", namun ini adalah tidak benar.

Salah satu kebimbangan dengan mencemarkan petrol dengan diesel adalah pengurangan oktana.

Mengambil kira bagaimana petrol terbakar dalam sesebuah enjin, penarafan oktana adalah ukuran kemampuan petrol untuk menyala pada waktu yang tepat, iaitu tidak terlalu awal.

Petrol dengan oktana yang lebih rendah akan terbakar dengan lebih cepat sebaik sahaja ia disuntik ke dalam ruang bakar.

Petrol ini akan menyala dan meletup, tetapi omboh masih dalam perjalanannya dan hasil perlanggaran gelombang tekanan ini akan menghasilkan bunyi ketukan dan merosakkan omboh serta rod pada enjin.

Petrol perlu mempunyai penarafan oktana di antara 87 dan 91 untuk sesuai dalam enjin kereta yang ada pada hari ini. Minyak diesel mempunyai penarafan oktana di antara 25 dan 40.

Dengan mencampurkan minyak diesel sebanyak 2% ke dalam petrol akan mengurangkan penarafan oktana keseluruhan sebanyak 1 mata. Pencemaran diesel sebanyak 10% akan menurunkan oktana sebanyak 5 mata, yang mana cukup untuk menyebabkan kerosakan pada kebanyakan enjin.

Penurunan oktana semakin besar seiring dengan pertambahan diesel dalam petrol. Dan ini hanyalah salah satu masalah yang berpotensi untuk berlaku.

Kerana diesel lebih berat daripada petril, ia boleh tenggelam ke bahagian bawah tangki minyak, menyebabkan penyuntikan kedua-dua petrol dan diesel ke dalam silinder. Bergantung kepada campuran, ada akan mendapat diesel yang terbakar separa yang akan meniggalkan deposit besar pada omboh, injap dan palam pencucuh.

Kereta atau kenderaan anda akan berfungsi dengan teruk dan jika anda terus memandu, kerosakan yang lebih teruk akan berlaku.

Jika jumlah diesel yang banyak masuk ke dalam silinder, silinder anda akan "hydro-lock" yang menyebabkan kerosakan pada kepala gasket, keretakan kepala silinder atau masalah serius yang lain. Kerosakan-kerosakan ini boleh membuatkan kenderaan anda "hancur".

Diesel dalam silinder juga boleh meresap melepasi gelung omboh ke dalam kotak engkol (crankcase) minyak, lalu mencairkan minyak pelincir. Ini boleh merosakkan semua bahagian dalam enjin yang berpelincir dan membawa kepada kerosakan enjin teruk.

Jika diesel yang tidak terbakar memasuki sistem ekzos, ia akan terbakar dalam penukar bermangkin (catalytic converter). Pembakaran ini akan menyebabkan lubang pada pemangkit tersumbat, merosakkannya dan membuatkan duit anda melayang beribu-ribu ringgit.

Oleh kerana sangat mustahil untuk kita tahu betapa banyak jumlah jenis minyak yang salah ke dalam tangki dan sistem bahan api kenderaan anda, nasihat utamanya adalah jangan pandu kereta tersebut.

Sebaliknya, kenderaan anda perlu ditunda ke bengkel di mana mekanik terlatih boleh membetulkan masalah itu.

Sebaik sahaja sampai di bengkel, mekanik akan mengeluarkan semua minyak dari sistem penapis dan mengepam sistem tersebut untuk mengeluarkan minyak yang bermasalah.


8 Undang-Undang Bola Sepak Yang Ramai Tak Pernah Tahu

Tidak dapat dinafikan, bola sepak adalah sukan yang paling digemari dan popular di dunia. Kemuncak sukan ini berlangsung empat tahun sekali apabila Piala Dunia FIFA berlangsung pada musim panas.

Para peminat bola sepak yang mengikuti sukan ini rata-rata sangat fasih berkenaan dengan peraturan dan undang-undang bola sepak kerana ia tidaklah begitu rumit.

Namun, tak kiralah betapa hebatnya anda rasakan diri anda tentang bola sepak dan peraturannya, penulis yakin bahawa terdapat peraturan yang mana anda langsung tidak pernah tahu.

iluminasi.com kongsikan 8 peraturan dan undang-undang bola sepak yang ramai tak tahu.

Jika anda menjaringkan gol, tetapi bola tersebut kempis atau meletup dalam perjalanan ke gawang lawan, maka gol tersebut tidak akan dikira.

Sebab kepada situasi yang sangat jarang berlaku ini adalah kerana bola mestilah sentiasa berada dalam keadaan yang baik setiap masa. Sebaik sahaja bola berada dalam keadaan tidak baik, permainan akan dihentikan.

Akan tetapi, terdapat situasi seorang pemain menjaringkan gol dalam perlawanan Liga Juara-Juara Eropah di mana bole yang dirembat meletup di atas angin dan gol tersebut dibenarkan. Ini mungkin kerana amat sukar untuk pengadil menyedari perkara ini.

Namun dengan teknologi VAR yang ada pada hari ini, gol tersebut sudah tentu akan dibatalkan.

Seperti mana yang anda tahu, pemain akan dilayangkan kad kuning jika meraikan gol dengan membuka baju.

Namun apa yang ramai tak tahu adalah kad kuning akan tetap dilayangkan kepada pemain kerana melakukan perkara yang sama, walaupun kemudiannya gol tersebut dibatalkan kerana sebab-sebab terentu.

Pihak penggubal undang-undang bola sepak berasakan undang-undang ini perlu ditambah. Sebagai contoh, jika anda menjaringkan gol dan membuka baju untuk meraikannya, lalu VAR mengesahkan bahawa gol anda tidak sah, maka kad kuning disebabkan oleh meraikan gol dengan cara yang tidak dibenarkan akan tetap diterima.

Menurut sumber, ini kerana kesannya tindakan membuang baju itu adalah sama tak kisahlah sama ada gol tersebut sah atau tidak.

Layangan kad kuning sebanyak dua kali atau satu kad merah ketika perlawanan sedang berlangsung akan menyebabkan pemain dibuang padang.

Namun sebenarnya pemain juga boleh dibuang padang walaupun perlawanan masih berlum bermula.

Sebagai contoh, jika anda melakukan perkara yang dilarang seperti mengeluarkan kata-kata kesat kepada pengadil atau pemain lawan ketika sesi memanaskan badan, pengadil mempunyai hak untuk mengusir anda dari padang dan tidak dapat beraksi.

Perkara ini pernah berlaku kepada Patrive Evra di mana beliau diarahkan keluar padang dan tidak dibenarkan bermain selepas menyerang seorang penonton ketika sesi memanaskan badan pada tahun 2017.

Mungkin ramai yang tak menyedari tentang peraturan ini iaitu jumlah pemain yang dibenarkan untuk mengambil sepakan dalam penentuan sepakan penalti mesti sama bagi kedua-dua pasukan.

Dengan kata mudah, jika seorang pemain dari pasukan A dibuang padang ketika perlawanan berlangsung dan perlawanan dibawa ke penentuan sepakan penalti, maka pasukan B perlu memilih seorang pemain mereka untuk tidak mengambil sepakan penalti.

Perkara ini berlaku dalam perlawanan akhir Piala Dunia 2006 di antara Itali dan Perancis. Pasti ramai yang mengingati insiden dalam perlawanan ini di mana Zinedine Zidane menanduk Marco Materazzi, membawa kepada legenda bola sepak Perancis itu dibuang padang.

Dan apabila perlawanan memasuki penentuan sepakan penalti, Genarro Gatuso dipilih oleh tidak mengambil sepakan penalti dan tidak bersama-sama pemain lain di atas padang ketika sepakan penalti berlangsung.

Jika kesebelasan utama dalam sesebuah pastukan itu tidak cukup, perlawanan masih boleh dimulakan.

Seperti yang semua tahu, perlawanan bola sepak rasmi terdiri daripada 2 pasukan dengan 11 orang pemain di atas padang. Tetapi jika atas sebab-sebab tertentu yang membuatkan pasukan anda kekurangan pemain, secara teknikalnya anda boleh mula bermain dengan 7 orang pemain sahaja.

Peraturan ini adalah sama dengan peraturan di mana sesebuah pasukan boleh menerima maksimum 4 kad merah dan kad merah ke-5 akan membuatkan permainan dihentikan, memberikan kemenangan kepada pihak lawan.

Perlu diingatkan bahawa peraturan ini tidak termasuk dengan pemain simpanan, di mana pemain simpanan juga boleh dikenakan kad merah dan diarahkan beredar dari bangku simpanan.

Selagi pasukan anda mempunyai minimum 7 orang di atas padang, maka perlawanan masih boleh diteruskan.

Ini adalah satu pagi peraturan yang dilaksanakan secara rasmi bermula pada 1 Jun 2019.

Peraturan ini menyatakan bahawa apabila benteng yang dibuat terdiri daripada 3 orang pemain pertahanan atau lebih, penyerang pihak lawan tidak dibenarkan berada dalam jarak 1 meter daripada benteng tersebut ketika sepakan percuma di ambil.

Jika ia berlaku, pasukan yang sedang bertahan akan diberikan sepakan percuma tidak langsung.

Menurut penggubal undang-undang bola sepak, tambahan peraturan ini dilaksanakan kerana penyerang yang berdiri sangat hampir atau dalam benteng pertahanan ketika sepakan percuma akan mencetuskan masalah pengurusan dan membuang masa.

Tiada justifikasi taktikal bagi pemain penyerang untuk berada dalam benteng dan kehadiran mereka bertentangan dengan semangat bola sepak.

Gol sendiri tidak boleh dijaringkan dari sepakan percuma atau lontaran ke dalam.

Malah, apa-apa jaringan sendiri yang dibuat secara langsung selepas permainan dihentikan dan dimulakan semula (sepakan percuma, lontaran ke dalam dll) adalah tidak dikira.

Namun jika anda memasukkan bola ke gawang sendiri (sebagai contoh dalam sepekan percuma) tanpa sentuhan dari sesiapa dan memandangkan sentuhan anda adalah yang terakhir, maka satu sepakan penjuru diberikan kepada pasukan lawan.

Situasi ini sangat jarang berlaku namun ia perlu diambil tahu kerana ia tetap satu peraturan.

Dalam situasi sepakan penalti, penjaga gol tidak boleh menyentuh tiang gol atau jaring. Dengan kata mudah, kedua-duanya tidak boleh digerakkan.

Pengadil tidak akan memberikan isyarat untuk memulakan sepakan jika penjaga gol menampar atau menggoyangkan tiang gol untuk cuba menakut-nakutkan pengambil sepakan penalti.

Setakat ini, mungkin kita pernah melihat situasi di mana pengadil melambatkan sepakan penalti kerana penjaga gol menggoyangkan tiang gol, dan walaupun begitu, ia tetap satu peraturan yang perlu diketahui.


Sejarah Roti Gardenia : Siapa Sebenarnya 'Uncle Slocum' Pencipta Resipi Rahsia Ini?

Sejak dari dahulu sehinggalah sekarang, jenama roti Gardenia mempunyai satu keunikan yang kerap kali ditonjolkan sebagai kekuatan jenamanya.

Berbeza dengan jenama roti lain, jenama Gardenia mempopularkan rasa roti yang unik dikenali sebagai 'resipi Pakcik Slocum' atau 'Uncle Slocum recipe's', dikatakan sedap sehingga enak dimakan begitu saja.

Jika selama ini ada tertanya-tanya siapakah Uncle Slocum yang dimaksudkan - artikel ini ditulis khas untuk menjawab beberapa persoalan anda tentang Gardenia selain mengajukan beberapa misteri tentang jenama tersebut.

Sejarah bagaimana bermulanya roti Gardenia sebenarnya bermula sejak tahun 1969 di Sabah, walaupun roti Gardenia hanya mula popular sekitar tahun 1986 di Semenanjung Malaysia. Ada sebabnya kenapa itu berlaku, yang akan diceritakan kemudian. Untuk menceritakan tentang sejarah Gardenia, kita perlu bercerita tentang IESC terlebih dahulu.

International Executive Service Corporations atau IESC merupakan sebuah badan pembangunan ekonomi berpusat di Amerika Syarikat yang diasaskan oleh salah seorang ahli keluarga Rockefeller iaitu David Rockefeller. Penubuhan IESC adalah bertujuan untuk membangunkan firma-firma perniagaan milikan persendirian di seluruh dunia  bagi membantu meningkatkan kualiti hidup masyarakat dunia.

Salah satu idea yang diajukan adalah untuk membangunkan cabang perniagaan perniagaan roti di Malaysia pada tahun 1969, yang pada ketika itu baru saja beberapa tahun tertubuh. Bagi merealisasikan hasrat itu, Horatio Sye Slocum, seorang tukang roti berpengalaman yang telah bergiat lama dalam bidang pembuatan roti serta pasteri sebelum bekerja sebagai salah eksekutif bersama IESC, dihantar ke Malaysia bagi memulakan perniagaan roti.

Dalam memulakan perniagaan, Slocum yang hadir dengan bantuan dana IESC mahu menjalinkan kerjasama dengan warga tempatan dan seorang ahli perniagaan terkenal Sabah bernama Wong Tze Fatt, berjaya menjadi rakan kongsi Slocum. Mereka berdua bersama seorang lagi kenalan Slocum, pakar pembuatan krim pasteri bernama Jim Humphries  menjadi 3 orang pengasas utama jenama yang kita kenali sebagai Gardenia sekarang.

Resipi roti yang merupakan salah satu kemahiran utama Slocumm menjadi kekuatan utama produk makanan hasil kerjasama tersebut. Syarikat mereka iaitu Gardenia Food Industries terus berkembang dari Sabah ke Singapura dengan pembukaan Gardenia International Pty. Ltd. (Singapura), yang diharapkan bakal membantu memperbesarkan pasaran mereka ke seluruh Asia Tenggara.

Satu perkara yang perlu anda tahu - kami tidak jelas apa sebenarnya yang menghalang Gardenia Food Industries daripada melebarkan perniagaan mereka ke Semenanjung Malaysia. Jika anda tahu, kongsikan dengan kami ya?

Apa yang kami tahu, jenama Gardenia yang ada di Semenanjung Malaysia dimulakan bermula daripada pembukaan sebuah kedai roti kecil di Plaza Bukit Timah, Singapura pada tahun 1978 - berasaskan kepada resipi sama yang dibawa oleh Sloccum. Apa yang berlaku antara Gardenia International Pty. Ltd. (Singapura) dengan Gardenia Food Industries dalam perjanjian mereka, menjadi misteri yang sukar untuk kami jelaskan dalam artikel ini.

Berikutan permintaan yang tinggi, keperluan untuk membesarkan perniagaan mula dilakukan sekitar tahun 1983 dan pada ketika inilah konsep mahu menjadikan roti putih sandwich sebagai identiti utama diperkemaskan Gardenia.

Kaedah pemasaran dengan pemfokusan kepada resipi Sloccu mula digunakan. Resipi Slocum juga ditambah baik melalui kaedah pembuatan yang mampu menghasilkan produk lebih lembut dengan rasa lebih enak. Dalam masa 2 tahun dibangunkan, jenama Gardenia berjaya mengambil alih pasaran seterusnya menjadi pilihan utama warga Singapura.

Pada tahun 1986 - sebuah syarikat baru yang tiada hubung kait dengan Gardenia Food Industries di Sabah selain daripada hanya berkongsi jenama yang sama, dibuka atas nama Gardenia Bakeries (KL) Sdn Bhd sebagai cabang kepada pecahan perniagaan yang bermula di Singapura bagi memasuki pasaran Semenanjung Malaysia pula.

Mungkin atas faktor pelesenan atau perjanjian di antara kedua-dua syarikat, kedua-dua entiti yang beroperasi atas nama Gardenia ini sehingga kini beroperasi dalam pasaran yang berbeza.

Gardenia Food Industries terus menjalankan perniagaan di Sabah dan Sarawak, Brunei dan Indonesia sementara Gardenia Bakeries pula menjalankan operasi di Semenanjung Malaysia dan Singapura. Pelik dan aneh kan?

Dalam tahun yang sama, Gardenia di Singapura berjaya membuka kilang pertama mereka di republik itu sebelum memecah masuk pasaran di Thailand setahun berikutnya. Pada tahun 1991, kilang roti Gardenia yang pertama dibuka di Kuala Lumpur bagi memenuhi permintaan yang semakin bertambah.

Oleh kerana jenama Gardenia berpecah dua dan kedua-dua syarikat tidak mempunyai hubung kait antara satu sama lain, kisah tentang syarikat roti ini pasti akan menyebabkan kekeliruan. Apatah lagi apabila wujud perbezaan di antara produk di Semenanjung Malaysia dan Sabah, khasnya.

Penulis belum pernah merasai produk Gardenia di Sabah tetapi bagi mereka yang pernah merasainya, ramai mengatakan roti Gardenia di Semenanjung Malaysia lebih sedap dan lembut berbanding roti Gardenia di tempat asalnya. Selain itu, rangkaian produk kedua-dua syarikat juga berbeza-beza.

Gardenia di Semenanjung Malaysia memfokuskan pada penghasilan produk roti serta mee sebagai produk terbaru mereka. Sementara di Sabah, Gardenia memasarkan produk roti dan pastri serta produk unik seperti minuman dalam tin.

Perkara ini menimbulkan kekeliruan besar sehinggakan pada tahun 2015, Gardenia Bakeries (KL) Sdn Bhd terpaksa mengeluarkan kenyataan memperjelaskan bagaimana hubungkait kedua-dua syarikat ini hanyalah pada jenama semata-mata. Ini kerana kilang Gardenia Food Industries di Sabah diarahkan tutup premis selama 2 minggu akibat masalah kebersihan.

Apa yang kita jelas daripada sejarah jenama Gardenia, kedua-duanya berkongsi resipi Sloccum tetapi dijalankan oleh dua entiti atau syarikat yang langsung tiada hubung kait. Bagaimana ini berlaku?

Kami mengandaikan ada pihak menjual lesen resipi Sloccu kepada pihak ketiga untuk digunakan bagi penghasilan produk yang serupa - tetapi mengapa jenama dan logo yang sama dikekalkan? Entahlah. Ini spekulasi kami saja tau! Anda tahu kenapa?

Slocum meninggal dunia pada 30 September 1982 ketika usia 78 tahun dan namanya sehingga kini terus kekal menjadi rujukan resipi roti putih yang berkualiti tinggi. Mendiang selamat dikebumikan di Forest Hill Cemetery yang terletak di Alabama, Amerika Syarikat.

Nasib seorang lagi pengasas jenama Gardenia asal iaitu Wong Tze Fatt pula agak kurang baik. Selepas kejayaan demi kejayaan berjaya ditempanya meletakkan dia sebagai seorang 'taikun' perniagaan yang sangat disegani, Datuk Wong Tze Fatt dan isterinya, Datin Lee Bee hee ditemui mati dibunuh di kediaman mereka yang terletak di Kota Kinabalu, pada 10 Disember 2004.

Tze Fatt yang berjaya membangunkan kumpulan perniagaan Tong Hing serta terus menjadi pemilik utama Gardenia Food Industries ditemui mati dengan kesan hentakan di kepala dengan objek tumpul. Pembunuh pasangan itu kemudiannya membakar bilik yang didiami kedua pasangan itu dan ketiga-tiganya, termasuklah pembunuh mereka mati dalam kebakaran sedih itu.

Jenama Gardenia terus berkembang di seluruh Asia, menjadi pilihan utama mereka yang gemarkan roti putih sebagai santapan harian - namun akan terus dihantui kisah sedih nasib yang menimpa pengasasnya, kekeliruan terhadap penggunaan jenamanya serta persoalan kenapa resipi Slocum di Semenanjung Malaysia lebih sedap berbanding resipi Slocum di Sabah.


Bagaimana Bola Sepak Moden Musnah Tanpa Boleh Dibaiki Lagi

Itu adalah pandangan yang dikongsikan seorang pegawai pengelola liga perdana Inggeris satu ketika dulu, selepas Leicester City berjaya menjuarai kejuaraan liga Inggeris musim 2015-2016. Ucapannya di depan pihak penaja liga dan media menyifatkan kemenangan pasukan-pasukan kurang ternama, akan memberi kesan negatif kepada perkembangan dan jenama liga tersebut.

Persoalannya - apakah kesan buruk yang boleh berlaku pada liga, disebabkan kemenangan kelab-kelab kurang ternama ini? Salah seorang yang turut sama berpendapat sedemikian rupa adalah Ramon Calderon, bekas presiden kepada kelab gergasi Real Madrid.

Bagi beliau, "bola sepak sejak dahulu hingga kini memang tradisinya begini." Walaupun Calderon seorang yang berpengalaman dalam pengurusan kelab bola sepak gergasi - maaflah, pandangannya silap. Semua statistik dan metrik menunjukkan perkembangan persaingan kelab bola sepak, semakin lama semakin menguncup.

Semuanya disebabkan oleh satu amalan yang menjadi kebiasaan kini dalam sukan bola sepak - sistem hiper-kapitalis tidak terkawal yang menyebabkan jurang antara kelab menjadi terlalu besar; hingga menyebabkan kemenangan kelab gergasi menjadi bukan lagi satu kebiasaan malahan satu kemestian.

Dalam satu dekad yang lalu saja sudah bermacam rekod yang sebelum ini dirasakan sangat sukar untuk dicapai, berjaya dilakukan kelab-kelab gergasi. Satu kelab gergasi Jerman, Englad dan Itali memenangi kesemua tiga piala dalam satu musim, sebuah kelab memenangi Liga Juara-Juara Eropah 3 kali berturut-turut, banyak kelab mencapai 100 mata dalam satu musim liga tempatan dan juara liga menang liga tanpa kalah di Itali, Portugal, Scotland dan tujuh lagi liga lain.

Dua dekad lalu, semua pencapaian ini dirasakan mustahil tetapi kini semuanya berlaku dengan skala yang konsisten, kesemuanya melibatkan kelab-kelab ternama atau kelab gergasi dalam liga tempatan Eropah.

Isu ini menjadi isu utama yang dibincangkan oleh Presiden UEFA, badan pengurusan bol sepak Eropah - Aleksander Ceferin semasa persidangan UEFA pertama tahun 2020; menyifatkan dominasi ini bakal menjadi ancaman dan risiko besar, sekiranya tidak dibendung sehingga menyebabkan berlaku polarisasi pendapatan yang tidak sekata dalam skala lebih besar.

Statistik yang dikongsikan oleh Deloitte’s Football Money League, badan yang memantau status kewangan kelab-kelab bola sepak di Eropah menyifatkan sesuatu yang sangat tidak sihat - faktor kemenangan di atas padang pada ketika ini, terlalu bergantung dengan tahap kemampuan kewangan sesebuah kelab dan bakal menjatuhkan asas pertandingan bola sepak dalam jangka masa panjang.

Bagi generasi veteran yang mengikuti sukan bola sepak sejak dahulu, mereka pasti mengingati era 1980-an ketika sukan itu belum mencapai populariti yang ada sekarang. Dikuasai oleh Liverpool ketika itu, dana yang direbut kelab-kelab ketika itu masih terlalu kecil untuk menjadi faktor penentu yang besar. Kadar gaji juga lebih sekata sehinggakan ramai pemain yang dikategorikan bergaji tinggi, bermain dalam kelab bawahan liga.

Era tersebut, 13 kelab menamatkan persaingan liga merebut 4 tempat teratas di England dan 12 di Sepanyol. Pasukan seperti Aston Villa, Steaua Bucharest, PSV dan Red Star Belgrade mampu memenangi kejuaraan kelab Eropah. Bola sepak dilihat tidak menguntungkan, dikategorikan sebagai industri yang kecil jadi urusan gaji, pertukaran pemain dan pengurusan semuanya berlaku dengan lebih sekata.

Kewujudan wang akibat daripada penjualan hak penyiaran televisyen, dana penyertaan liga juara-juara Eropah dan dana daripada pemasaran mula mencipta jarak antara kelab dengan kelab, sehingga mewujudkan kelab gergasi yang tidak mampu lagi dicabar.

Jurang gaji di liga perdana Inggeris di antara kelab-kelab ternama dan bawahan meningkat daripada 2.85x kepada 4.7x. Di Sepanyol kini lebih teruk, 17.2x. Di liga kurang ternama seperti liga Switzerland, beza pendapatan pemain kelab utama dan bawahan mampu mencapai 20x perbezaan.

6 kelab gergasi LIga Perdana Inggeris pada musim lalu membayar kesemua pemain mereka 51.6% daripada jumlah keseluruhan pendapatan pemain dalam liga. Faktor ketiadaan persaingan dalam penawaran gaji pemain dikatakan menjadi punca utama mengapa wujudnya trend 'kelab gergasi vs kelab bawahan' dalam semua liga Eropah, kerana hanya kelab gergasi mampu menggajikan pemain terbaik.

Situasi inilah yang menyebabkan jurang yang wujud semakin besar dalam mana-mana liga tempatan di Eropah.

Dalam tempoh 3 dekad, kelab yang memenangi liga berjaya memenangi liga dengan kutipan mata yang semakin bertambah, khasnya di Sepanyol, Jerman dan Perancis. Juventus musim lalu memenangi liga Itali untuk kali ke 8 berturut-turut sementara Bayern Munich di Jerman, meraikan kejuaraan ke 7 berturut-turut.

Situasi ini bukan saja berlaku dalam liga-liga besar Eropah, bahkan turut sama berlaku dalam liga negara kecil seperti Croatia, Austria, Andorra dan beberapa liga lain, di mana dominasi pasukan tertentu dibantu sepenuhnya oleh kuasa kewangan mereka sehinggakan mustahil untuk kelab-kelab ini dicabar, khasnya apabila kelab tempatan itu berjaya menyertai Liga-Liga Juara Eropah.

Walaupun England merupakan antara liga paling rendah jurang pendapatan pemain, jumlah kelab yang mampu menduduki tempat empat teratas liga juga menurun dalam tempoh 3 dekad. Pada era 1990-1999, 13 kelab berjaya menduduki empat teratas liga menunjukkan berlakunya persaingan lebih hebat berbanding era 2000-2018 di mana hanya 7 kelab menduduki empat tempat teratas.

Bagi kelab-kelab gergasi, pengaruh mereka kepada liga dan pasaran antarabangsa tidak dapat dinafikan, namun adakah ini cukup untuk membiarkan saja trend 'enam kelab gergasi' terus dikekalkan dalam setiap liga?

Satu ketika dulu, kelab bola sepak merupakan satu badan yang tidak bermotifkan keuntungan. Malahan, di England wujud satu undang-undang yang dinamakan 'Rule 34', yang menghalang pengerusi kelab dibayar dan hanya pemegang saham mendapat dividen. Kelab Tottenham Hotspurs pada pertengahan tahun 1983 menjadi kelab pertama menubuhkan sebuah syarikat bagi membolehkan mereka 'mengelakkan' diri daripada kekangan Rule 34.

Pengambil alihan kelab AC Milan oleh Silvio Berlusconi menjadi titik tolak campur tangan media ke dalam sukan ini. Idea Berlusconi yang mahu menggunakan syarikat media di bawahnya bagi merevolusikan sukan bola sepak Itali ke seluruh dunia mula digerakkan pada tahun 1986. Berlusconi juga antara yang mula-mula sekali mencadangkan diwujudkan liga berstatus super melibatkan kelab-kelab besar Eropah ketika itu.

Namun idea Berlusconi ditolak UEFA sebelum UEFA sendiri membangunkan konsep asal Berlusconi, memulakan liga juara-juara Eropah pada tahun 1992. Era inilah dilihat bermulanya globalisasi sukan tersebut, dengan permulaan model persembahan liga perdana Inggeris menjadi ikutan - seterusnya membolehkan penaja-penaja dan pihak media mula menabur wang ringgit untuk turut sama.

Wang yang ditawarkan menjadi tidak terkawal sehinggakan mana-mana kelab khasnya kelab besar di liga lebih kecil, akan mengutamakan penyertaan ke liga juara-juara Eropah sebagai fokus utama walaupun hanya pada peringkat kelayakan. Ini kerana dengan penyertaan itu saja, sudah memadai untuk mereka mengumpul dana bagi merancang dominasi mereka ke atas liga tempatan mereka selepas itu.

Jika rancangan itu berjaya, pasukan yang sama akan kekal menyertai liga juara-juara Eropah dan seterusnya menguasai liga saban tahun, memperbesarkan jurang yang ada antara semua kelab bertanding. Pusingan ini akan kekal berterusan walaupun ada sekali-sekala 'diganggu' oleh pencabar yang muncul satu atau dua musim.

Kejuaraan besar kebiasaannya akan didominasi dan dimenangi oleh kelab-kelab gergasi membolehkan dana mengalir hanya di kalangan mereka, meneruskan kuasa mereka menguasai masa depan bola sepak dan hala tujunya.

Apa pula hala tuju bagi kelab-kelab lebih kecil, yang mempunyai pasaran lebih terhad serta keuntungan yang minima?

Artikel ini adalah terjemahan dan olahan semula artikel How modern football became broken beyond repair yang diterbitkan pada 16 Februari 2020.


Penjelasan Dan Maksud Sebenar Solat Daim/Daimun?

Penulisan ini ditulis Tuan Ustaz Abdul Rashid Muhamat Akip di laman Facebooknya dan pihak iluminasi mendapat kebenaran bagi mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Dengan penonjolan seorang individu di media sosial dengan gambaran sebagai pendakwah ahli makrifah atau ahli hakikat atau sebagainya telah membawa banyak kesan buruk dan ketidakadilan masyarakat terhadap pembawakan sebenar ahli hakikat, makrifah dan pelbagai nama yang lain.

Antara contoh kerosakan yang paling nyata adalah berkenaan dengan tasawur masyarakat terhadap istilah "Solat Daeim", Daimun atau sembahyang Daim.

Asal maksud solat Daeim yang dikemukan oleh punca yang sebenar bukanlah apa yang dipaparkan oleh individu tersebut. Sebagai bukti, saya lampirkan antara coretan karya terdahulu mengenai tasawur solat daeim tersebut.

Ketahui oleh mu, bahawasanya sembahyang itu beserta tubuh dengan nyawa, kerana amalan tubuh itu beroleh (bahagian/habuan) akan tubuh , dan amalan nyawa itu beroleh akan nyawa.

Dan adapun amalan tubuh itu dinamai beramal (Ibadat zahir), dan amalan nyawa itu dinamai iman .

Dan ertinya amalan nyawa itu sentiasa tiada lalai ia barang sekelip mata jua pun daripada ingat akan zat al bahti (zat diri Tuhan).

Maka inilah yang dinamakan dia dengan SEMBAHYANG DAIEMUN , seperti firman Allah swt :

Maka barang siapa tiada tahu ia akan amalan tubuh (ibadat zahir) dengan nyawa (khusyuk/ibadah batin) maka adalah hidupnya itu tiada sempurna jua adanya.

Dan jikalau nyawa sahaja ada amalan dengan tiada beserta tubuh (ibadah zahir) maka binasalah tubuh itu.

Dan jikalau tubuh sahaja ada amal dengan tiada beserta nyawa maka ( ........ ) "tidak jelas teks".. tubuh itu, yakni hanyutlah daripada mendapat pahala.

Tetapi yang dikehendaki amal itu bagi nyawa jua (tujuan utama), kerana tubuh itu mengikut kelakuan nyawa jua.

Akan tetapi jangan sekali kali meringankan syariat Nabi yang maha mulia yang dinamakan Suluk Istiqamah, dan amalan nyawa itu dinamakan Suluk Hasanah.

Kesimpulan dari teks di atas jelas kita fahami apa yang dimaksudkan dengan solat daeim tidak seperti yang dipaparkan oleh individu yang menjadi kontroversi baru-baru ini dan seangkatan dengannya.

Pada teks tersebut, amalan zahir dan batin perlu bergerak serentak, seandainya hanya ada salah satu sahaja maka akan membawa kepada natijah ibadah yang tidak seperti diharapkan.

Jika hanya amalan zahir tanpa batin maka tiada mendapat pahala, namun sebaliknya hanya sekadar ibadat batin tanpa zahir maka sia-sia dan terbatal serta binasa.

Dari bicara ini maka kita dapat simpulkan bahawa apa yang dibawakan oleh sesetengah individu yang bukan mewakili golongan pendakwah hakikat sebenar, bahkan tidak salah kalau dikatakan bahawa individu ini bagaikan Muktazilah Golongan Pendakwah Hakikat.

Semoga Allah S.W.T memberi hidayah kepada individu ini agar beliau menjadi pemangkin kepada kebangkitan menolak kesesatan yang lain. Amin.

Kitab Najmul Huda ini saya simpan koleksi almarhum ayahanda saya.

Mohon para sahabat pembaca dapat menghadiahkan Al Fatihah kepada almarhum Muhammad Akip Bin Danah kerana mengenang jasa beliau kita dapat mengetahui kisah sebenar kesilapan tanggapan kepada konsep Solat Daeimun melalui artikel ini.


7 Alat Muzik Paling Pelik Dan Rare Yang Pernah Dihasilkan

Apabila kita berfikir tentang alat muzik, kebanyakan kita mungkin memikirkan gitar, piano atau dram dan sebagainya. Kebanyakannya sudah tentulah alat muzik yang kita biasa lihat atau dapat mengenalpasti bunyinya dalam sesebuah lagu yang didengari.

Walau bagaimanapun, di luar sana sebenarnya terdapat banyak lagi alat muzik yang mungkin kebanyakan daripada kita tidak pernah tahu akan kewujudannya. Sesetengah alat muzik ini bukan hanya mempunyai rekabentuk yang unik semata-mata tetapi juga mampu menghasilkan bunyi atau alunan muzik yang unik.

Sebelum ini pihak Iluminasi pernah menulis mengenai Theremin, sebuah alat muzik yang tidak perlu disentuh langsung tetapi mampu menghasilkan bunyi yang menarik. Kali ini, kami ingin berkongsi 7 lagi alat muzik unik yang pernah dihasilkan.

Pyrophone Organ yang juga dikenali sebagai "fire organ" ini dikuasakan oleh proses pembakaran. Oleh itu, sesetengah bahagian alat muzik ini perlu didedahkan dengan api terlebih dahulu  untuk menghasilkan bunyi.

Jangan khuatir kerana semuanya selamat. Organ ini boleh dikuasai oleh gas propana dan petrol. Kemudian, bunyi letupan yang terhasil dapat disalurkan melalui ekzos paip dan kekuatan bunyi ini apat dikawal. Maka, tidak hairanlah alat ini juga dikenali sebagai "explosive organ".

Alat muzik ini dicipta oleh Leland W. Sprinkle yang terkenal pada tahun 1956 dan terletak di sebuah gua bawah tanah di Virginia. Organ besar ini berfungsi dengan mengetuk stalaktit dalam gua dengan palet getah yang semuanya terhubung ke sebuah konsol yang kelihatan seperti alat muzik organ tradisional.

Salah satu cerita menarik bagaimana organ ini tercipta adalah bahawa Leland W. Sprinkle mendapat idea ini ketika anaknya terhantuk kepalanya di salah satu stalaktit yang terdapat dalam gua tersebut, lalu menghasilkan bunyi yang rendah dan bergetar dari gua itu.

Singing Ringing Tree adalah sebuah projek kejuruteraan dan keseniaan yang menjadikannya sebagai sebuah arca dan pada masa yang sama berfungsi sebagai alat muzik. Menariknya, ia menggunakan sumber semulajadi iaitu angin untuk menghasilkan bunyi.

Projek pembinaannya siap pada tahun 2006 dan alat muzik ini terdiri daripada batang-batang paip dengan susunan tertentu. Angin kuat yang bertiup akan melalui lubang paip dan menghasilkan bunyi secara semulajadi.

Seruling (flute) adalah alat muzik yang unik kerana kemampuannya untuk menghasilkan bunyi yang nyaring. Hyperbass Flute pula adalah sebuah seruling paling besar dan unik dengan tiub di dalamnya sepanjang 15 meter.

Alat muzik yang unik ini biasanya diperbuat daripada bahan PVC dan kayu. Hyperbass Flute yang pertama dicipta oleh Francesco Romei untuk pemuzik Roberto Fabbriciani. Sila tonton video ringkas di atas untuk mendendar sendiri alunan bunyi yang mampu dihasilkan oleh alat muzik gergasi ini.

Satu lagi organ yang menggunakan unsur semulajadi untuk menghasilkan bunyi. Diberi nama sea organ, alat muzik ini dibina di kawasan tasik di Zadar, Croatin. Terdapat susunan paip di bawah kawasan pejalanan kaki di tebing tasik yang dibina semula.

Apabila ombak-ombak kecil melalui paip-paip ini, maka akan terhasillah bunyi yang sangat harmoni. Kawasan ini menjadi tempat tumpuan pelancong yang rata-rata kagum dengan bunyi yang dihasilkan secara semulajadi.

Antara alat muzik hibrid hasil campuran 2 alat muzik yang berlainan iaitu cello dan juga saksofon. Pemain akan menggunakannya seumpama bermain cello, namun bunyi yang terhasil akan disalurkan pula kepada bahagian saksofon.

Selain Cello Horn, ada juga alat muzik seumpama ini yang dikenali sebagai Stroh violin dimana violin digunakan bagi menggantikan cello. Penggunaan bahagian pembesar suara bukan sahaja akan menjadikan bunyi dihasilkan lebih kuat, tetapi bunyinya juga sedikit berlainan dan unik.

Mungkin alat muzik paling pelik dalam senarai ini. Nama badgermin adalah hasil gabungan nama Theremin dan juga haiwan badger. Alat muzik ini dihasilkan oleh  David Cranmer.

Walau haiwan tersebut kelihatan masih hidup dalam video di atas, apa yang anda lihat itu sebenarnya adalah bangkai haiwan ini yang telah mati dan badannya telah diawet. Kemudian, isi dalam badannya telah dibuang dimasukkan dengan bahagian-bahagian Theremin untuk menghasilkan bunyi.


Kisah Kecurian Kereta Porsche di Pulau Pinang Pada Tahun 2007

Kejadian kecurian memang setiap hari berlaku di mana-mana sahaja. Apatah lagi dalam zaman teknologi sekarang di mana peranti seperti kamera CCTV mampu merekodkan aktiviti kecurian 24 jam sehari, kita sering dihidangkan dengan kisah-kisah curi dan rompak yang menggentarkan jiwa kita.

Salah satu kisah kecurian paling menarik pernah berlaku di negara kita, melibatkan kecurian sebuah kereta mewah berjenama Porsche yang berlaku pada tahun 2007 di Pulau Pinang. Apa yang menarik dan membuatkan kes ini menjadi sangat unik serta seronok untuk diceritakan semula, adalah disebabkan fakta bagaimana kronologi kes ini berlaku.

Kereta mewah itu dicuri dua kali dalam masa dua hari - kecurian kali kedua pula berlaku di tempat yang tidak sama sekali dijangka akan berjaya dilakukan.

Pada 17 Julai 2007, seorang lelaki berpakaian kemas lengkap dengan sut penuh melangkah masuk ke sebuah pusat jualan kenderaan mewah Naza Premier Auto yang terletak di Auto City, Seberang Jaya.

Berbincang seperti sangat berminat hendak membeli sebuah Porsche model 911 Targa 4 yang berharga hampir satu juta ringgit ketika itu, ejen jualan wanita yang bertugas tidak mengesyaki apa-apa yang aneh. Apatah lagi apabila melihat buku cek sudah tersedia bersama lelaki itu, seandainya jualan berjaya dipersetujui.

Selepas berjaya menambat hatinya dan menulis amaun tempahan yang diperlukan pada buku cek yang dibawa, lelaki itu menyatakan hasrat mahu mendengar sendiri bagaimana bunyi dihasilkan enjin berkuasa tinggi itu.

Lelaki tidak dikenali itu meminta agar dia dibenarkan menghidupkan sendiri enjin kereta tersebut. Selepas memulakan enjin, dengan pantas gear dimasukkan dan pedal minyak ditekan - membuatkan Porsche tersebut merempuh cermin pusat jualan tersebut dan lelaki tadi terus memandu pergi.

Bagaimanapun, kenderaan mewah itu ditemui semula 30 minit selepas itu di tepi jalan lebih kurang 2 kilometer daripada lokasi pusat jualan Naza itu selepas kehabisan minyak. Penemuan itu memerlukan pihak polis membawa kenderaan itu ke balai sebagai salah satu bahan bukti kes.

Menyedari rancangan awalnya gagal kerana tidak menyangka akan kehabisan minyak secepat itu, pencuri itu memperbaiki rancangannya.

Masih memegang kunci kepada kenderaan Porsche tersebut, pencuri itu mengenalpasti di mana kereta tersebut disimpan. Dia hadir ke balai polis pada jam 11 malam 18 Julai 2007, berjaya menyusup masuk dengan satu tong petrol bersamanya. Dengan selamba dia mengisi tangki dengan minyak petrol, seterusnya menghidupkan kembali enjin dan memecut keluar tanpa rasa gentar.

Usaha pegawai yang menjaga pintu keluar masuk balai untuk menghentikan kecurian itu gagal; hampir-hampir dilanggar pencuri rakus yang licik serta sangat berani. Kejadian itu memaksa 10 buah kereta peronda pantas bertindak cuba mengejar kereta mewah itu serta mewujudkan beberapa sekatan jalan di laluan yang diramalkan akan dilalui.

Tidak diketahui apa yang berlaku kepada pencuri itu - kereta itu ditinggalkan sekali lagi di sebuah kawasan sunyi berdekatan dengan Maktab Perguruan Tuanku Bainun yang terletak di Mengkuang, 10 kilometer dari lokasinya dilarikan untuk kali kedua.

Pemeriksaan ke atas kereta tersebut mendapati tangki petrolnya masih lagi berisi, menandakan ada sebab lain pencuri itu memilih untuk meninggalkan saja kereta tersebut begitu saja di tepi jalan. Polis meramalkan sekatan jalan yang dibuat berjaya menggagalkan dia dari terus cuba memandu.

Pemeriksaan ke atas kereta tersebut berjaya menemui kesan cap jari individu yang bertanggungjawab melarikan kenderaan itu dua kali, kali keduanya telah menyebabkan maruah pihak polis tercalar teruk. Apatah lagi pihak media baru saja gempar melaporkan kejadian curi yang berlaku terlebih dahulu; alih-alih kereta itu dicuri lagi di balai polis pula.

Hasil siasatan yang dilaporkan pada 2 Oktober 2007 mendapati kes tersebut didalangi kumpulan penjenayah terkenal Geng Mamak yang kegiatannya telah pun menjadi legenda kisah-kisah penjenayah sejak era 1990-an lagi; kecurian kereta mewah menjadi salah satu aktiviti kegemaran mereka.

Pada bulan Januari tahun 2008, pihak polis berjaya menahan 4 orang lelaki berusia 19 hingga 50 tahun di Gopeng, dipercayai terlibat dalam beberapa siri rompakan yang berlaku sebelum itu dan besar kemungkinan turut sama terlibat merancang kecurian Porsche tersebut dari pusat jualannya. Walaupun berjaya diberkas, pihak polis tidak mengeluarkan pengesahan identiti individu yang berjaya melarikan Porsche tersebut.

Geng Mamak terus diburu pihak polis, dengan insiden berbalas tembakan pada 28 Januari 2017 mengorbankan pemimpin kepada gerakan penjenayah itu di Shah Alam dan dua lagi ditembak mati di Rembau, pada 23 Mei 2018. Tidak diketahui adakah Geng Mamak masih aktif selepas 2 lagi suspek dalam insiden di Rembau tersebut, berjaya meloloskan diri.

Mungkin mengambil inspirasi daripada apa yang telah berlaku, seorang pemuda bernama Mohd. Azri Kassim mencipta nama dengan menggunakan modus operandi serupa - dikenali sebagai 'Pakar Mencuri Kereta Mewah' melibatkan beberapa kes sama, melarikan sebuah Porsche Panamera di Jalan Bukit Bintang dan sebuah Volkswagen Golf GTI di Salak Selatan.

Bagaimanapun, dia mengaku melakukannya sendirian - mengambil upah lumayan untuk mencuri kereta-kereta tersebut dengan kadar upah RM30,000 untuk sebuah kereta yang berjaya dia larikan.

Dalam kes tahun 2007, walaupun pihak polis tidak mendedahkan secara terperinci individu mana yang terlalu berani mengambil tindakan sedemikian rupa tetapi pihak polis meyakinkan, pegawai yang membenarkan pencuri itu masuk ke balai dengan satu tong petrol - telah pun diberikan amaran.


Kisah Perang Rahsia Amerika VS John Lennon Selama 5 Tahun

Pada 1 Mac 1972, John Lennon dan isterinya Yoko Ono berada di bawah pemerhatian Biro Penyiasatan Persekutuan (FBI).

Seorang ejen persekutuan mengisytiharkan bahawa pasangan superstar ini akan ditangkap kerana "mengembara antara negari dalam usaha untuk meneruskan konspirasi untuk memulakan rusuhan", jika mereka berani menghadiri Konvensyen Kebangsaan Republikan (RNC) di Miami pada tahun itu.

Seorang peguam bernama Leon Wildes menulis bahawa beliau tidak pernah melihat kerajaan Amerika Syrikat berusaha begitu bersungguh-sungguh untuk menyingkirkan seseorang dari Amerika Syarikat.

Buku Leon Wildes menceritakan kisah "peperangan" pentadbiran presiden Amerika Syarikat ke-37 iaitu Richard Nixon untuk mengusir John Lennon, kononnya kerana sabitan sebelumnya di United Kingdom di atas pemilikan hashish.

Namun, sebab sebenar di sebalik ini adalah kerana Richard Nixon takut pendirian John Lennon yang lantang terhadap Perang Vietnam dan kepercayaan politik lain mengancam untuk mempengaruhi rakyat AS berusia di antara 18 dan 20 tahun dalam pilihan raya tahun 1972.

Ini sebaik sahaja selepas had umur mengundi di AS direndahkan.

Dan sama ada John Lennon dan Yoko Ono bercadang untuk menghadiri RNC pada tahun itu adalah tidak jelas, namun pasangan ini sememangnya aktif dari segi politik.

Pada tahun 1968, The Beatles dan Yoko Ono berpindah dari London ke Greenwich Village, New York dengan visa sementara selepas penangkapan John Lennon kerana pemilikan dadah di United Kingdom.

Ketika berada di Amerika Syarikat, mereka menyertai tunjuk perasaan, termasuk perhimpunan pada Disember 1971 untuk membebaskan pengurus band rock MC5 iaitu John Sinclair yang dijatuhkan hukuman penjara selama 10 tahun kerana menjual dua batang rokok mengandungi ganja kepada pegawai polis yang menyamar.

Di hadapan 15,000 penunjuk perasaan di Michigan, John Lennon membuat persembahan dengan lagu yang ditulisnya untuk acara itu yang diberi judul "John Sinclair" dan berucap kepada orang ramai mengenai kepentingan untuk terus terlibat.

John Sinclair yang pada ketika itu telah menjalani hukuman penjara selama dua tahun, dibebaskan pada hujung minggu berkenaan. Ini membuatkan kerajaan persekutuan menjadi sangat cemas dan bimbang.

Menurut Leon Wildes, John Sinclair terlibat dalam mendapatkan senjata dan dinamit, meletupkan pejabat CIA di Ann Arbor dan membuat perancangan untuk tindakan gerila di utara Michigan, melalui Parti Panther Putih.

(John Lennon membuat persembahan di Perhimpunan Pembebasan John Sinclair 1972)

Walaupun tiada bukti bahawa John Lennon mengetahui tentang perkara ini, Senator South Carolina iaitu Strom Thurmond merangka satu memo kepada Peguam Negara AS John Mitchell, yang mengawasi Perkhidmatan Imigresen dan Naturalisasi.

Senator Storm menguraikan tentang bahaya yang dicetuskan oleh persahabatan antara John Lennon dan John Sinclair.

Memandangkan Chicago Seven "merancang untuk mengadakan konsert rock di pelbagai negeri pilihan raya utama untuk merekrut orang untuk datang ke [RNC] pada Ogos 1972", Leon Wildes berkata bahawa mereka "berhasrat untuk menggunakan John Lennon untuk mempromosikan kejayaan mereka".

Chicago Seven adalah tujuh orang defendan iaitu Abbie Hoffman, Jerry Rubin, David Dellinger, Tom Hayden, Rennie Davis, John Froines, dan Lee Weiner, yang didakwa oleh kerajaan persekutuan dengan konspirasi, memulakan rusuhan, dan tuduhan lain yang berkaitan dengan anti Perang Vietnam serta protes bantahan budaya yang berlaku di Chicago, Illinois.

Disebabkan itu, Peguam Negara AS John Mitchell bertindak dengan serta-merta, dan visa John Lennon dibatalkan beberapa hari kemudian yang menandakan bermulanya proses pengusirannya.

Leon Wildes yang merupakan seorang peguam imigresen, telah dirujuk kepada John Lennon oleh bekas rakan sekolahnya.

Apabila Leon sampai di rumah pasangan itu di Bank Street, John Lennon menjelaskan betapa dia sangat suka tinggal di Amerika Syarikat.

Leon telah meneliti undang-undang mengenai imigresen dan ganja, mendapati bahawa kerajaan boleh mengusir individu dari Amerika Syarikat "yang telah disabitkan dengan mana-mana undang-undang atau peraturan terhadap pemilikan haram dadah narkotik atau ganja".

Kajiannya sendiri mendapati bahawa secara teknikalnya, hashish tidak tertakluk kepada undang-undang ini. Leon kemudiannya menghubungi Sol Marks, pengarah Perkhidmatan Imigresen dan Naturalisasi New York.

Peguam itu menjelaskan situasi berkenaan dan meminta tempoh lanjutan selama enam bulan untuk John Lennon dan isterinya.

Sehari kemudian, Sol Marks menelefon Leon dan memberitahu bahawa dia hanya dapat melanjutkanan visa Jopn Lennon selama sebulan sahaja.

Dan apa yang dikatakan seterusnya oleh Sol Mark benar-benar jahat, iaitu "Orang seperti mereka tidak akan dapat tempoh lanjutan lagi. Leon, suruh mereka berambus!".

Menurut Leon, apabila pengusiran ini tidak berlaku, pentadbiran Richard Nixon cuba untuk menyusahkan hidup John Lennon dan Yoko Ono, dengan mengawasi dan memantau mereka.

Dia juga memberitahu bahawa tukang pembaiki telefon datang untuk "memeriksa" telefon pasangan ini tetapi beredar serta-merta apabila diminta menunjukkan kad pengenalan.

Selain itu, dua lelaki yang ditempatkan betul-betul di seberang jalan rumah John Lennon, kelihatan sedang membaiki basikal untuk tempoh yang sangat lama. Mereka ini didakwa bukan membaiki basikal tetapi sedang mengawasi John Lennon.

Malah, apabila John dan Yoko memasuki kereta, dua lelaki yang sama muncul dalam kereta di belakang mereka yang membuatkan pasangan ini pasti bahawa mereka sedang diikuti. Situasi menjadi tersangat buruk sehinggakan John terpaksa meniru suara perempuan apabila menelefon Leon.

Tekanan yang disebabkan oleh ugutan selamat 4 tahun itu hampir memusnahkan pasangan itu. Perpisahan mereka yang sangat terkenal, apabila John Lennon menghabiskan sebahagian besar dalam 18 bulan di Los Angeles dalam keadaan mabuk, berlaku dalam tempoh 4 tahun ini.

(Leon Wildes bersama John Lennon dan Yoko Ono selepas mereka diberikan status penduduk tetap Amerika Syarikat)

Akhirnya, selepas 4 tahun bergelut dengan kehidupan yang sukar, John Lennon diberikan status penduduk tetap, hasil daripada sebab-sebab teknikal berkenaan dengan sabitan kes dadah di United Kingdom.

Yoko Ono juga telah diberikan status yang sama. Dan sudah tentu, ketika itu Richard Nixon bukan lagi presiden AS yang mana digantikan oleh Gerald Ford. Namun, kecintaan John Lennon terhadap tanah air tumpangannya terutamanya New York City, tidak pernah berubah.

"Pertempuran selama empat tahun oleh John Lennon untuk kekal di negara kita adalah bukti kepercayaannya terhadap immpian Amerika," kata Leon Wildes.

1. Perang Pengusiran John Lennon Dan Yoko Ono Dari Amerika Syarikat

2. Perang Antara John Lennon dan FBI Selama 5 Tahun


Adakah Ada Burung Yang Mampu Menghasilkan Susu?

Setiap pagi penulis pasti akan memulakan hari dengan meminum segelas susu lembu yang sangat menyegarkan. Kalau ada rezeki lebih sikit, dapatlah juga merasa susu kambing namun harganya yang jauh lebih tinggi membuatkan nikmat meminum susu kambing jarang diperolehi.

Selain daripada dua haiwan peliharaan itu, ada juga beberapa haiwan yang menghasilkan susu dan digunakan manusia; seperti kerbau, kambing biri-biri, unta, rusa dan seladang. Tetapi pernah tak anda dengar tentang susu yang dihasilkan oleh burung? Pasti jarang kedengaran kan.

Betulkah burung menghasilkan susu, tanya anda? Benar. Ada burung yang menghasilkan susu tetapi di seluruh dunia setakat ini hanya ada 3 ekor saja burung yang direkodkan mampu menghasilkan susu. Burung apa tu? Jom kita belajar.

Walaupun ketiga-tiga burung yang akan kami sebutkan sebentar lagi mampu menghasilkan susu, cara mereka menyusukan anak mereka juga berbeza berbanding haiwan mamalia lain. Kita sentuh kaedah yang digunakan kemudian!

Dalam kajian sains, susu yang dihasilkan oleh burung digelarkan sebagai 'crop milk' atau dalam bahasa Melayunya digelarkan sebagai 'susu tembolok.' Kami kurang pasti terjemahan itu benar atau tidak namun tembolok adalah bahagian kantung dalam leher haiwan seperti ayam dan burung yang mampu menyimpan makanan.

Tembolok atau 'crop' itu jugalah organ haiwan di mana susu burung itu akan terhasil sebelum disuapkan pada anak-anak haiwan tersebut dengan cara yang unik. Dalam kajian yang dijalankan terhadap susu tembolok, didapati bahawa kandungannya mempunyai khasiat yang diperlukan sama seperti susu haiwan mamalia, di mana mengandungi anti-oksidan serta protein yang membantu perkembangan anak-anak burung.

Cecair yang terhasil di bahagian leher burung mengandungi protein, mineral, antibodi dan lemak yang diperlukan anak burung, tetapi buat masa sekarang penyelidik masih belum memahami bagaimana susu itu terhasil. Burung manakah mampu menghasilkan susu? Ada 3 saja dalam dunia yang ditemui setakat ini - dua yang pertama adalah burung merpati dan burung flamingo.

Kedua-dua jenis burung ini akan 'menyusukan' anak mereka dengan susu tembolok pada usia awal anak-anak mereka dilahirkan, kebiasaannya pada hari pertama selepas anak-anak burung itu keluar dari cangkerang telurnya.

Berbeza dengan susu mamalia yang datang dalam keadaan cecair, susu tembolok kedua-dua burung ini berbentuk lebih likat - memerlukan si ibu menyuapkan anaknya dengan menggunakan paruhnya sendiri. Susu tembolok inilah yang akan menjadi satu-satunya sumber makanan utama anak burung selama beberapa hari awalnya.

Kedua-dua ibu merpati dan flamingo akan mengalami proses laktasi sama seperti haiwan mamalia, beberapa hari sebelum telurnya bakal menetas. Proses itu akan menghasilkan bahan susu yang akan disimpan di dalam tembolok, menggantikan makanan yang kebiasaannya disimpan di situ.

Apa yang lebih mengejutkan, dalam kajian terhadap merpati pada tahun 2011 - didapati kedua-dua jenis merpati sama ada jantan atau betina mampu melakukan proses serupa memproses bahan makanan mereka untuk disimpan bagi penghasilan susu.

Kedua-dua merpati dan flamingo menyusukan anak mereka dengan menyambungkan paruh, sebelum 'memuntahkan' susu tembolok ke dalam saluran permakanan anak mereka bagi membolehkan anak-anak mereka membesar sebagai seorang johan. Berbeza dengan merpati yang menyusukan anak mereka paling lama pun seminggu, flamingo menyusukan anak mereka selama 2 bulan.

Di antara semua spesis haiwan, penguin maharaja jantan merupakan haiwan paling banyak memainkan peranan dalam membesarkan anak-anak mereka, berbanding haiwan lain. Ini kerana aturan hidup penguin maharaja memerlukan penguin betina keluar meninggalkan kawasan tempat tinggal mereka, selepas mengeluarkan telur.

Telur itu pula akan dieramkan oleh penguin maharaja jantan bagi memastikannya panas, diletakkan ditengah-tengah kakinya untuk memastikan haba terperangkap membantu tumbesaran anaknya. Ini yang menarik mengenai spesis ini - sekiranya telur tersebut menetas sebelum kepulangan ibunya, ayahnya akan memainkan peranan membesarkan anaknya; termasuklah bertanggungjawab menyusukannya.

Sama seperti merpati dan flamingo, susu yang akan dihasilkan penguin jantan turut sama dikategorikan dalam kategori 'susu tembolok,' sangat kaya dengan protein yang terhasil daripada lapisan esofagus ayahnya.

Setelah kepulangan pasangannya yang kembali dengan perut penuh makanan, si jantan tadi akan berhenti menjaga anaknya yang pecah awal masuk ke laut mencari makan buat kali pertama selepas menjaga anaknya lebih 65 hari. Penguin jantan dan betina akan bergilir-gilir menjaga anak mereka yang telah menetas selama lebih 50 hari sebelum dibenarkan mula menjalani hidup sendiri.


7 Perkara Korea Selatan Jauh Meninggalkan Negara Lain Di Dunia

Bagi sebuah negara yang agak kecil, iaitu berada di kedudukan ke-109 dari segi jumlah kawasan dan berada di belakang Iceland, Korea Selatan sangat terkenal di seluruh dunia.

Antaranya disebabkan oleh pergolakan sempadan dengan Korea Utara, gelombang K-Pop yang menenggelamkan selebriti Hollywood dan macam-macam lagi.

Daripada sebuah negara yang mundur, ekonomi Korea Selatan membangun dengan begitu pesat dan kini jauh meninggalkan pesaing yang lain.

iluminasi.com kongsikan 7 perkara yang dikuasai oleh Korea Selatan berbanding negara-negara lain.

Ingin melihat dunia masa depan? Terbanglah ke negara di mana penggunaan Internet pada tahap 82.7% dan 78.5% daripada penduduknya menggunakan telefon pintar (sehingga 2013). Bagi populasi antara 18 dan 24 tahun, penggunaan telefon pintar adalah 97.7%.

Sambil mereka menghantar emoji kepada rakan-rakan menggunakan aplikasi seperti Naver Line atau Kakao Talk, rakyat Korea Selatan juga menggunakan telefon pintar mereka untuk membayar di kedai-kedai, menonton TV dalam kereta api bawah tanah dan juga mengimbas kod QR di pasar raya maya pertama di dunia.

Menurut data dari Bank of Korea, rakyat Korea Selatan menjadi antara pengguna kad kredit paling tinggi di dunia.

Menurut sumber, rakyat Amerika membuat 77.9 transaksi kad kredit bagi setiap orang setahun dan rakyat Kanada pula sebanyak 89.6%. Namun, rakyat Korea Selatan jauh meninggalkan angka ini dengan 129.7 transaksi kad kredit dalams setahun.

Di Korea Selatan, adalah menyalahi undang-undang untuk penjual menolak penggunaan kad kredit tak kiralah sekecil mana sekalipun harga belian, dan semua teksi mempunyai mesin kad kredit.

Rakyat Korea Selatan sudah sangat biasa dengan pelajaran di mana negara ini mempunyai tahap pendidikan tertinggi dalam negara-negara OECD, dengan 98% daripada populasinya menamatkan pengajian di peringkat sekolah menengah dan 63% di peringkat universiti.

Disebabkan ini, mereka tidak dapat lari daripada tabiat ini sebaik sahaja memasuki alam pekerjaan.

Menurut sumber, Brazil mencatatkan rekod gelaran Piala Dunia FIFA terbanyak dan Korea Utara menerajui dari segi penapisan berita, tetapi Korea Selatan menggungguli dari segi gila kerja.

Menurut data dari Kementerian Strategi dan Kewangan Korea Selatan, rakyat Korea Selatan bekerja 44.6 jam seminggu, berbanding dengan purata negara-negara OECD iaitu 32.8 jam seminggu.

Dan menurut kajian yang dikeluarkan pada Ogos 2014, bersama-sama penduduk Tokyo, penduduk Seoul mendapat jumlah tidur yang paling rendah daripada mana-mana penduduk bandar besar di dunia iaitu dengan kurang daripada enam jam sehari.

Apabila bercakap tentang solekan dan kosmetik, Korea Selatan tidak mungkin dapat berhenti bereksperimen dengan bahan-bahan atau kaedah aplikasi. Jika anda masih menggunakan krim siput, maka anda ketinggalan zaman.

Kini Korea Selatan lebih berminat dengan bahan-bahan seperti tanah liat gunung berapi untuk menghasilkan topeng muka dan juga kacang soya yang ditapai.

Di VDL iaitu jenama kosmetik terkini Korea, produk-produk mereka berubah setiap bulan.

Malah, Korea Selatan merupakan pasaran terbesar bagi kosmetik lelaki dan jauh meninggalkan mana-mana negara di dunia, dengan lelaki di Korea Selatan membeli 33% daripada kosmetik lelaki dunia, iaitu sebanyak RM3.6 bilion setahun.

Produk kosmetik Korea Selatan diimport secara meluas ke serata dunia termasuklah ke Malaysia.

Bermain permainan video Starcraft sebenarnya adalah kerjaya yang sah di Korea Selatan, dengan para pemain pro menjana pendapatan berjuta-juta ringgit sebagai tambahan kepada tajaan.

Sejak permainan video ini dilancarkan pada tahun 1998, hampir separuh dari semua permainan telah dijual di Korea Selatan, di mana kanak-kanak dan orang dewasa tidak melepaskan peluang bermain.

Terdapat siaran TV yang dikhaskan semata-mata untuk permainan video ini, dan budaya ini telah membawa kepada kira-kira 14% orang Korea Selatan berusia antara 9 hingga 12 tahun yang menderita ketagihan Internet, menurut Badan Informasi Nasional.

Untuk mengatasi masalah ini, kerajaan Korea Selatan meluluskan satu larangan yang dikenali sebagai "undang-undang shutdown" atau "undang-undang Cinderalla", mengharamkan individu berusia 16 tahun dan ke bawah daripada laman-laman sesawang permainan.

Akan tetapi, undang-undang ini langsung tidak dihiraukan mereka, membuktikan ketagihan Internet dan Starcraft di Korea Selatan mengatasi undang-undang.

"Bila sogeting anda yang seterusnya"? Ini adalah antara salah satu soalan yang paling kerap ditanyakan kepada mana-mana individu yang bujang di Korea Selatan. Sogeting dalam bahasa Korea bermaksud "blind date", atau temu janji tanpa mengenali siapa pihak yang satu lagi.

Jika anda rasakan budaya ini sudah ketinggalan zaman, ia tidak bagi Korea Selatan kerana ini masih dilakukan secara meluas di negara ini. Soalan ini biasanya akan dijawab dengan jawapan, "Kamu ada sesiapa untuk diperkenalkan kepada saya?".

Disebabkan oleh jumlah blind date yang terlalu banyak di Korea Selatan, apabila mereka berasa tidak serasi, mereka akan terus move on dengan cepat.

Menurut data yang dikumpulkan oleh syarikat cari jodoh terbesar Korea Selatan, Duo, jangka masa purata hubungan dari pertemuan pertama hingga ke perkahwinan adalah kira-kira 10.2 bulan untuk mereka yang bekerja, dengan purata 62 pertemuan bagi setiap pasangan.

Dalam kaji selidik yang dilakukan oleh Duo, individu bujang yang bekerja yang berminat untuk berkahwin memberitahu bahawa mereka biasanya hadir ke 2 blind date dalam tempoh seminggu.

Daripada 4 syarikat cari jodoh di Korea Selatan, di mana negara ini mempunyai lebih daripada 2,500 syarikat cari jodoh, Duo mempunyai 63.2% daripada bahagian pasaran Korea Selatan.

Dan yang terakhir yang mana anda mungkin dapat jangkakan, sudah tentunya pembedahan plastik.

Sama ada dahi luas, gigi panjang atau bentuk muka yang lonjong, tiada satu pun ciri-ciri pada wajah yang gagal dicantikkan oleh para doktor di pusat pembedahan kosmetik Asia ini.

Orang Rusia, China, Mongolia, Jepun malah Malaysia berpusu-pusu ke Korea Selatan dalam "lawatan perubatan" melibatkan pembedahan plastik. Mereka ke negara ini bukan sahaja kerana kemahiran yang dimiliki oleh pakar bedah Korea Selatan, tetapi juga untuk harga yang berpatutan.

Menurut pakar bedah plastik Hospital Universiti Nasional Seoul Kwon Seung-taik, untuk pembedahan face-lift wajah yang biasa dan bukannya sangat baik di Amerika Syarikat, pengguna perlu membayar sekitar RM40,000.

Namun di Korea Selatan, pengguna boleh mendapatkan perkhidmatan yang sama dengan harga yang sangat jauh lebih rendah iaitu sekitar RM8,000 hingga RM12,000.

Malah, pembedahan plastik di negara ini menjadi sangat biasa sehinggakan ibu bapa menghadiahkan anak-anak mereka yang tamat sekolah menengah dengan pembedahan hidung atau kelopak mata.


Operasi Mockingbird - Program Rahsia CIA Untuk Memanipulasi Media dan Menyebarkan Propaganda

Pada masa kini, kita seringkali mendengar mengenai kes berita tidak benar dan palsu. Malah, kerajaan Malaysia juga semakin tegas mengekang penyebaran berita palsu ini dengan mendakwa pihak yang terlibat menyebarkan berita tersebut.

Sedar atau tidak, berita palsu sebenarnya mempunyai keburukan tertentu. Dalam kes penyebaran virus COVID-19, penyebaran berita palsu dalam beberapa kes telah mewujudkan keadaan panik.

Tidak kurang juga ada yang menggunakan berita palsu sebagai alat propaganda. Perkara ini pernah kami tulis satu ketika dahulu mengenai industri berita palsu di Macedonia yang bernilai jutaan ringgit. Kewujudan sosial media seperti Facebook, Twitter, Instagram dan sebagainya hanya memudahkan lagi pengguna menyebar luaskan berita palsu ini dengan hanya satu klik.

Dalam sejarah, penghasilan berita palsu dalam memanipulasi pihak media dan mencipta sesuatu propaganda bukanlah perkara baru. Namun, memandangkan pada waktu dahulu belum wujudnya sosial media, maka cara yang lebih "tradisional" atau konvensional telah digunakan bagi "mengawal" pihak media.

Operasi Mockingbird (atau Operation Mockingbird) merupakan sebuah operasi rahsia berskala besar yang dicetuskan oleh pihak CIA pada awal 1950-an. Dalam operasi ini, mereka telah merekrut sekumpulan penulis dan wartawan untuk menghasilkan berita-berita propaganda mengikut telunjuk mereka.

Wartawan yang direkrut dibayar gaji oleh CIA dan diarahkan untuk menulis cerita palsu mengenai sesuatu isu mengikut pandangan agensi perisikan itu. BPada peringkat awal, banyak organisasi bebas dan majalah yang telah ditaja oleh pihak CIA sebagai "alat" untuk operasi ini.

Bermula dari skop yang kecil, tidak lama kemudian skop operasi ini dibesarkan dimana pihak CIA mula menyasarkan media-media cetakan utama di pasaran. Frank Wisner, Pengarah Unit Anti Keganasan CIA telah dilantik untuk mengetuai operasi ini.

Dalam operasi ini, Frank Wisner telah diarahkan untuk menumpukan pada topik propaganda, peperangan ekonomi, sabotaj dan anti sabotaj, langkah pencerobohan dan pemindahan, bantuan kepada kumpulan-kumpulan pengikut bawah tanah dan sokongan elemen-elemen anti-komunis.

Pada peringkat awal, pihak CIA telah membiayai organisasi-organisasi bebas kecil sebagai alat untuk menyampaikan mesej propaganda mereka. Lama-kelamaan, pihak CIA mula menyasarkan akhbar-akhbar utama di pasaran. Sewaktu zaman kemuncaknya, pihak CIA dipercayai telah menguasai sekitar 25 syarikat atau agensi penerbitan akhbar.

Modus operandi operasi ini adalah dengan meletakkan sebuah laporan yang memaparkan kepakaran CIA serta pandangan mengenai sesuatu isu daripada sudut pandangan CIA sendiri sebelum tulisan ini kemudiannya akan diambil dan diterbitkan semula dalam rangkaian 25 syarikat penerbitan yang sudah dikuasai mereka.

Rangkaian syarikat yang menjadi sasaran utama operasi ini adalah syarikat yang dikendalikan oleh orang-orang yang terkenal dengan pandangan liberal tetapi pro-Amerika, memiliki perniagaan besar dan berfahaman anti-Soviet.

Antara individu atau syarikat yang dikuasai mereka adalah seperti William S. Paley (CBS), Arthur Hays Sulzberger (The New York Times), Alfred Friendly (The Washington Post), Jerry O'Leary (The Washington Star) dan Hal Hendrix (Miami News). Jika diteliti, syarikat-syarikat ini adalah akhbar-akhbar besar di arus perdana dan masih kekal beroperasi sehingga ke hari ini.

Pembiayaan CIA terhadap organisasi bebas dan swasta bukan hanya bertujuan untuk mencipta cerita yang menggembirakan dan memihak kepada mereka sahaja. Ia juga merupakan satu cara untuk mengumpulkan maklumat dari negara-negara lain yang berkaitan dengan keselamatan negara Amerika.

Dalam satu artikel bertajuk “The CIA and the Media" terbitan tahun 1977 yang dimuatkan dalam majalah Rolling Stone, penulisnya Carl Bernstein telah mendedahkan bahawa CIA "Telah secara rahsia membiayai pelbagai perkhidmatan akhbar asing, majalah dan akhbar-bahasa Inggeris dan asing - yang menyediakan perlindungan yang sangat baik untuk operasi rahsia CIA ini".

Dalam operasi ini, pihak CIA juga didapati telah melakukan pengintipan terhadap peralatan komunikasi yang digunakan oleh wartawan. Selain itu, satu dokumen dalaman CIA juga ada mendedahkan pihak CIA telah menggunakan khidmat dua orang penulis akhbar popular yang dikenali sebagai Robert S. Allen dan Paul Scott untuk menyampaikan mesej-mesej propaganda mereka.

Kedua orang wartawan ini sangat berpengaruh dan dikatakan terdapat lebih 300 laporan atau tulisan mereka yang telah dipaparkan di dalam akhbar seluruh dunia terutamanya di Amerika Syarikat sendiri.

Pendedahan secara terbuka ini telah menyebabkan kerajaan telah menjalankan siasatan dalaman dengan menubuhkan satu jawatankuasa penyiasatan yang diberi nama "Church Committee". Selain CIA, pasukan siasatan khas ini juga turut menyiasat sekiranya terdapat salah laku organisasi lain seperti FBI, NSA dan IRS.

Pada tahun 2007, dokumen yang mengandungi sekitar 700 muka surat sejak tahun 1970-an telah didedahkan kepada orang awam (baca: declassify) oleh pihak CIA dalam sebuah koleksi yang diberi nama “The Family Jewels”.

Dokumen ini mengandungi pelbagai laporan penyiasatan mengenai skandal dan salah laku agensi ini sekitar tahun 1970-an. Operasi Mockingbird ada dinyatakan dalam laporan ini yang mana telah mendedahkan bahawa 2 orang wartawan Amerika Syarikat telah diintip peralatan komunikasi mereka selama beberapa bulan.